title: Oskar Hainari

text: Hainari oli voimistelun lehtorina Jyväskylän seminaarissa 1878–1879 ja 1880–1881 sekä Sortavalan seminaarissa 1881–1893. Hän toimi myös Sortavalan seminaarin kreikkalaiskatolisten kiertokoulunopettajien valmistuslaitoksen johtajana vuosina 1887–1893. Jyväskylän lyseossa Hainari oli historian lehtorina 1893–1900 ja rehtorina 1896–1900. 1900-luvun puolella Hainari oli Sortavalan reaalilyseon historian, suomen kielen ja maantiedon lehtorina ja rehtorina 1900–1904, Helsingin ruotsalaisen reaalilyseon historian lehtorina 1905–1908 sekä viimeksi Helsingin suomalaisen normaalilyseon historian lehtorina 1908–1910. Hänen kirjoittamansa historian ja maantiedon oppikirjat olivat yleisesti käytössä suomalaisissa kansa- ja oppikouluissa 1900-luvun ensimmäisillä vuosikymmenillä.


title: Oskar Hainari

text: Hainari valittiin yksikamariseen eduskuntaan Viipurin läänin itäisen vaalipiirin edustajaksi vuosina 1908 ja 1909. Hän oli eduskunnan talousvaliokunnan puheenjohtajana vuoden 1908 II valtiopäivillä. Vuonna 1907 hänet oli kutsuttu jäseneksi hallituksen asettamaan komiteaan, joka tutki Viipurin läänin oloja ja ajoi paikallisten talonpoikien etuja. Aikaisemmin Hainari oli mukana viimeisillä säätyvaltiopäivillä pappissäädyn jäsenenä, koulunopettajien edustajana vuosina 1899 ja 1900, sekä 1904–1905. Hän oli myös jäsenenä Jyväskylän ja Sortavalan kaupunginvaltuustoissa.


title: Oskar Hainari

text: Hainari julkaisi muun muassa teokset "Raja-Karjalasta" vuonna 1894 ja "Suomen keskiajan historia" vuonna 1898. Hänen väitöskirjansa nimi vuodelta 1890 oli "Inkerinmaan oloista Ruotsin vallan aikana". Hainari laati myös useita oppikirjoja historiasta, maantiedosta, yhteiskuntaopista ja terveysopista. Hänen postuumisti vuonna 1922 julkaistua teostaan Ruotsin vallan aikaisen Suomen historiasta täydensi Kustavi Grotenfelt.


title: Oskar Hainari

text: Oskar Hainarin puoliso vuodesta 1883 oli Tilma Hainari, o.s. Hagan (k. 1940).


title: Oskar Hainari

text: O. A. Hainari on julkaissut muun muassa seuraavat teokset:


title: Varsinaissuomalainen osakunta

text: Varsinaissuomalainen osakunta (VSO) on yksi Helsingin yliopiston osakunnista. Osakunta aloitti toimintansa 1.7.1906. Vuosipäiväänsä osakunta kuitenkin viettää maaliskuun 26. päivänä, jona päivänä vuonna 1640 annettiin Turun Akatemian perustamiskirja.


title: Varsinaissuomalainen osakunta

text: Varsinaissuomalaisen osakunnan kanta-alue käsittää Varsinais-Suomen maakunnan.


title: 3DMark

text: 3DMark on Futuremark Corporationin valmistama tietokoneille tarkoitettu laitteiston suorituskyvyn mittausohjelma. Ohjelmalla testataan lähinnä pelikäyttöön tarkoitettujen tietokoneiden DirectX-grafiikkakiihdyttimien suorituskykyä sekä suorittimen tehoja. Ohjelmaa on ladattu maailmanlaajuisesti yli 11 miljoonaa kertaa.


title: 3DMark

text: 3DMark05:n lopputeksteissä käytettiin Poets of the Fall -yhtyeen ensimmäisen albumin "Lift"-kappaletta.


title: Ovensuukysely

text: Ovensuukysely () on vaaleihin liittyvä mielipidetiedustelu, joka suoritetaan juuri äänestäneiden äänestäjien keskuudessa heidän poistuttuaan vaalihuoneistoista. Heiltä kysytään, mitä puoluetta he ovat äänestäneet, ja näin pyritään selvittämään vaalin tulos jo ennen ääntenlaskennan valmistumista. Ovensuukyselyillä palvellaan joukkotiedotusvälineitä, jotka haluavat raportoitavaa jo ennen varsinaisen vaalituloksen varmistumista. Ovensuukyselyä käytetään myös vaalitarkkailun yhtenä menetelmänä paljastamaan suuria ääntenlaskennan virheitä.


title: Amen

text: Amen voi tarkoittaa ainakin seuraavia:


title: Luettelo esihistoriallisista kivirakennelmista

text: Tämä on luettelo esihistoriallisista kivirakennelmatyypeistä.


title: Emmy Rossum

text: Emmanuelle Grey ”Emmy” Rossum (s. 12. syyskuuta 1986 Manhattan, New York) on yhdysvaltalainen näyttelijä, laulaja-lauluntekijä ja malli.


title: Emmy Rossum

text: Rossumin tunnetuimmat elokuvat ovat "The Day After Tomorrow" (2004), "Oopperan kummitus" (2004) ja "Lumoava kirous" (2013). Roolistaan "Oopperan kummituksessa" hänet palkittiin useilla nuoren näyttelijän palkinnoilla, mm. Young Artistilla. Rossum oli elokuvan koekuvausten aikaan vasta 16-vuotias. Hän on näytellyt merkittäviä rooleja myös elokuvissa kuten "Poseidon" (2006) ja "Dragonball Evolution" (2009). Nykyään Rossum näyttelee Fiona Gallagheria suositussa tv-sarjassa "Hävyttömät" ("Shameless").


title: Emmy Rossum

text: Rossum on laulanut seitsemänvuotiaasta asti New Yorkin Metropolitan-oopperassa. Hän aloitti näyttelemisen jo lapsena, minkä lisäksi hän on nykyisin myös malli ja laulaja. Rossumin debyyttialbumin nimi on "Inside Out". Hän on myös tehnyt joululevyn "Carol of the Bells". Rossum näytteli ensimmäisen ison roolinsa vuonna 1999 amerikkalaisessa saippuasarjassa "As the World Turns". Laajaa huomiota hän sai kuolevan tyttären roolista Clint Eastwoodin elokuvassa "Menneisyyden ote" (2003).


title: My, belarusy

text: My, belarusy (”Мы, беларусы”, ”Me, valkovenäläiset”) on Valko-Venäjän kansallislaulun alkusäe ja sen epävirallinen nimi. Hymnin virallinen nimi on ”Valko-Venäjän tasavallan kansallislaulu (venäjäksi: Государственный гимн Республики Беларусь, valkovenäjäksi: Дзяржаўны гімн Рэспублікі Беларусь). Alun perin laulu kirjoitettiin vuonna 1955 Valko-Venäjän sosialistisen neuvostotasavallan hymniksi (venäjäksi: гимн Белорусской Советской Социалистической Республики, valkovenäjäksi: гімн Беларуская Савецкая Сацыялістычная Рэспубліка). Laulun sävelsi Nester Sakalouski ja sen sanoitti Maksim Klimkovitš. Hymni hyväksyttiin viralliseen käyttöön 24. helmikuuta 1955.


title: My, belarusy

text: Neuvostoliiton hajoamisen jälkeen ja Valko-Venäjän itsenäistyttyä Sakalouskin sävelmä säilyi kansallislauluna, mutta sanat poistettiin käytöstä. Hymni oli ilman sanoja toistakymmentä vuotta, kunnes Uladzimir Karyznyn vanhaan melodiaan kirjoittamat uudet sanat otettiin virallisesti käyttöön Valko-Venäjän presidentin Aljaksandr Lukašenkan antamalla asetuksella 2. päivänä heinäkuuta 2002, päivää ennen Valko-Venäjän itsenäisyyspäivää. Asetuksen pääasiallinen tehtävä oli määrätä kansallislaulun viralliset sanat ja sävel, mutta se säätää myös, miten, missä ja milloin kansallislaulu tulee esittää.


title: My, belarusy

text: Karyznyn kirjoittamat uudet sanat perustuvat Maksim Klimkovitšin vanhoihin sanoihin. Hän poisti laulusta viittaukset Venäjään, kommunistiseen puolueeseen ja Leniniin, mutta muuten muutokset olivat varovaisia. Vanhan laulun yleinen teema, kansojen välinen ystävyys, säilytettiin uudessakin hymnissä, mikä toki on ymmärrettävää monikansallisella Valko-Venäjällä.


title: My, belarusy

text: Lukašenkan antaman asetuksen mukaan Valko-Venäjän radio- ja televisioasemien on soitettava kansallislaulu joka aamu lähetysten aluksi kello 6 aamulla ja samoin lähetystensä päätteeksi noin puoliltaöin. Laulu voidaan esittää tietyissä tilanteissa, kuten valtiollisissa ja presidentillisissä juhlatilaisuuksissa sekä urheilukilpailujen aluksi. Asetus määrää lisäksi, että Valko-Venäjän kansalaisten on laulua soitettaessa noustava seisomaan ja sotilashenkilöiden on tehtävä kunniaa.


title: My, belarusy

text: Viralliset sanat (valkovenäjäksi)


title: My, belarusy

text: Epäviralliset sanat (venäjäksi)


title: My, belarusy

text: "Kertosäe:"


title: My, belarusy

text: "Kertosäe"


title: My, belarusy

text: Epävirallinen, suomalainen käännös (laulun englantilaisen käännöksen pohjalta)


title: My, belarusy

text: Vertailun vuoksi myös Valko-Venäjän neuvostotasavallan hymni (valkovenäjäksi):


title: My, belarusy

text: Epävirallinen suomalainen käännös (englanninkielisen käännöksen pohjalta)


title: Dublinin kreivikunta

text: Dublinin kreivikunta (, ) on historiallinen kreivikunta Irlannin tasavallan itärannikolla Leinsterin provinssissa. Siihen kuuluu maan pääkaupunki Dublin, jolta se on saanut nimensä. Kreivikunnan alueella on 1 345 402 asukasta (vuonna 2016) ja sen pinta-ala on 923,78 neliökilometriä.


title: Dublinin kreivikunta

text: Dublinin kreivikunnalla ei ole enää hallinnollista merkitystä, sillä se lakkautettiin vuonna 1994. Siitä lähtien sen alue on jaettu neljään osaan: Dublinin kaupunkiin sekä Dun Laoghaire-Rathdownin, Fingalin ja Etelä-Dublinin kreivikuntiin.


title: The Soundhouse Tapes

text: The Soundhouse Tapes on Iron Maidenin live-EP vuodelta 1979. Levy on yksi yhtyeen ensimmäisistä levytyksistä. EP nauhoitettiin uudenvuodenaattona 1978–1979 ja se sisältää kolme kappaletta demonauhalta "Spaceward". Kappaleet ”Prowler”, ”Invasion” ja ”Iron Maiden”. Yhtye esitti myös kappaleen ”Strange World” mutta sitä ei julkaistu EP:llä, koska se oli yhtyeen mielestä ääneltään huonolaatuinen. EP:tä painettiin vain 5000 kappaletta. "The Soundhouse Tapes" onkin nykyään keräilyharvinaisuus.


title: The Soundhouse Tapes

text: Ruotsalainen death metal -yhtye Opeth julkaisi vuonna 2007 live-albumin "The Roundhouse Tapes", joka viitannee "The Soundhouse Tapesin" nimeen.


title: The Soundhouse Tapes

text: Kaikki kappaleet on kirjoittanut Steve Harris.


title: Simentera

text: Simentera on kapverdeläinen maailmanmusiikkiyhtye. Se perustettiin vuonna 1992. Yhtyeellä on levytyssopimus levy-yhtiö Mélodien kanssa.


title: Leinster

text: Leinster ( tai "Laigin") on yksi Irlannin neljästä historiallisesta provinssista. Leinster sijaitsee Irlannin itäosassa ja on saaren provinsseista runsasväkisin. Siellä on arviolta 2 630 720 asukasta (vuonna 2016) ja sen pinta-ala on 19 590,75 neliökilometriä. Leinsterin perinteisessä lipussa on kultainen harppu vihreällä taustalla.


title: Leinster

text: Muinaisina aikoina Leinsteria miehitti viisi Fir Bolg -heimoa, joista hallitseva heimo, Laigin, antoi Leinsterille sen nimen. Fir Bolg oli mahdollisesti sukua belgeille, vaikka tätä ei ole pystytty todistamaan. Leinsterin heimot yhdisti Úgaine Mor, joka rakensi Ailinnen kumpulinnoituksen Kilcullen lähelle Kildaren kreivikunnassa. Úgaine Morea pidetäänkin Leinsterin ensimmäisenä kuninkaana 600-luvulla eaa. ”Ster”-osa tulee nimeen pohjoismaalaisesta sanasta, joka tarkoittaa valtakuntaa. Viikingit hallitsivatkin muun muassa Dublinia ja Waterfordia.


title: Leinster

text: Laiginin kuningaskunnan perusti uudelleen kuuluisa Cathair Mor noin 175–185 jaa. Irlannin varhaisten sisällissotien aikana. 300- ja 400-luvuilla jaa. Magnus Maximus lähti Britanniasta jättäen peräänsä merkittävän tyhjiön, siirtolaiset Laiginista lähtivätkin Walesin pohjoisosiin; erityisesti Angelseyhin, Carnaronshireen ja Denbigshireen.


title: Leinster

text: 700-luvulla Laigin oli jakautunut kahden hallitsijasuvun kesken: pohjoisen Leinster-hallitsijasuvun Murhad mac Brain (kuoli 727) oli Uí Dúnlaingen kuningas, eteläisen Leinster-hallitsijasuvun Áed mac Colggen (kuoli 738) oli Uí Cheinnselaigin kuningas.


title: Leinster

text: Nykyinen Leinster käsittää historiallisen Leinsterin lisäksi myös historiallisen Meathin provinssin. Vanhan Meathin provinssin alueella on nykyään kaksi kreivikuntaa, Meath ja Westmeath.


title: Leinster

text: Leinsterin suurin kaupunki on provinssin ja koko Irlannin tasavallan pääkaupunki Dublin. Suur-Dublinin alueella asuu 1 661 185 (2006) asukasta. Muita mainittavia kaupunkeja Suur-Dublinin alueella on Tallaght (64 282), Blanchardstown (60 000), Cloandalkin (43 929) ja Lucan (37 622). Kilkennyssä ja sen lähiympäristössä asuu 23 967 (2006) ihmistä.


title: Leinster

text: Muita merkittäviä kaupunkeja:Ensin on mainittu englanninkieliset nimet, sitten iirinkieliset suluissa.


title: PSE

text: PSE voi tarkoittaa ainakin seuraavia:


title: Luettelo laivatyyppien lyhenteistä

text: Laivojen nimen edessä käytettävä kirjainlyhenne ilmaisee siviililaivojen kulkukoneiston tyypin tai aluksen käyttötarkoituksen. Lyhenteen käyttö ei ole minkään viranomaisen hallinnollinen päätös, vaan perinne. Sen käyttö on joskus epäjohdonmukaista ja aina ei aluksen nimeen liitetä mitään tunnusta. Myös lyhenteen kirjoitusasu vaihtelee; onko iso vai pieni kirjain, onko välissä vinoviiva vai ei. Moottorilaivan tunnus voi olla M/S, m/s, MS tai ms.


title: Luettelo laivatyyppien lyhenteistä

text: Sota-alusten ja eri viranomaisten alusten nimen edessä oleva lyhenne ilmaisee joko sen, kenen alus on tai joskus myös aluksen käyttötarkoituksen. Kaikki valtiot eivät käytä alustensa nimen edessä mitään tunnusta, mutta silti jotkut englanniksi kirjoittavat lisäävät nimeen epävirallisia lyhenteitä.


title: Maria Alice

text: Maria Alice (s. 1971, Sal) on kapverdeläinen maailmanmusiikkilaulajatar. Hän aloitti laulamisen vuonna 1985. Vuonna 1991 hän muutti Portugaliin, jossa aloitti uransa. Alice on esiintynyt muun muassa Alankomaissa ja Ranskassa.


title: Ildo Lobo

text: Ildo Lobo (25. marraskuuta 1953 – 20. lokakuuta 2004) oli kapverdeläinen laulaja. Hän aloitti uransa yhtyeessä Os Tubarões. Myöhemmin hän aloitti soolouran. Lobon ensimmäinen sooloalbumi oli vuonna 1997 julkaistu "Nós morna". Lobo kuoli sydäninfarktiin vuonna 2004.


title: 400 metrin juoksu

text: 400 metrin juoksu on yleisurheilulaji, jossa juostaan ulkoradoilla yksi täysi kierros. Kukin juoksija juoksee koko matkan omaa rataansa. 400 metrin juoksu on pisin juoksumatka, joka luokitellaan pikajuoksuksi. Olympialaisissa 400 metrin juoksu on ollut vuodesta 1900.


title: 400 metrin juoksu

text: 400 metrin juoksua pidetään erittäin vaativana juoksumatkana, sillä ihminen kykenee juoksemaan täyttä vauhtia vain 30–35 sekuntia, kunnes lihakset menettävät suurimman osan energiastaan. Ennen luultiin, että väsymyksen aiheuttaa maitohappo, mutta uusimpien tutkimusten mukaan maitohappo pyrkiikin auttamaan lihaksia ja korjaaman juoksun aiheuttamat pienrepeämät.


title: 400 metrin juoksu

text: 400 metrin juoksu on ollut olympialaisten lajivalikoimassa nykyaikaisen olympiahistorian alusta alkaen, vuodesta 1896. Naisten 400 metrin juoksu tuli mukaan olympiaohjelmaan vuonna 1964. Yleisurheilun MM-kilpailuissa 400 metrin juoksu on ollut kisahistorian alusta alkaen, vuodesta 1983. Juoksumatkan menestynein urheilija arvokisoissa on Yhdysvaltain Michael Johnson.


title: 400 metrin juoksu

text: 400 metrin juoksun tunnetuin urheilija on uransa jo lopettanut moninkertainen arvokisamitalisti ja maailmanennätyksen (43,18) juossut Michael Johnson. Johnson on ainoa kahteen matkan olympiakultaan pystynyt miesjuoksija. Hänen lisäkseen tunnettuja 400 metrillä menestyneitä ovat muun muassa kuubalainen Alberto Juantorena, skotti Eric Liddell ja vuoden 1968 olympiavoittaja Lee Evans (Yhdysvallat). Juantorena oli ensimmäinen, joka voitti olympialaisissa sekä 400:n että 800 metrin juoksun, jos Ateenan 1906 välikisoja ei lasketa mukaan. Juantorena lopetti arvokisoissa kilpailemisen vuoden 1983 yleisurheilun MM-kilpailuihin.


title: 400 metrin juoksu

text: Naisjuoksijoista menestynein on Ranskan Marie-José Perec. Hän oli ensimmäinen juoksija, joka onnistui voittamaan matkan olympialaisissa kahdesti. Perec on myös 400 metrin maailmanmestari. DDR:ää edustanut Marita Koch on matkan maailmanennätysnainen. Koch voitti myös 400 metrillä olympiakultaa Moskovassa 1980 ja on matkan kolminkertainen Euroopan mestari.


title: 400 metrin juoksu

text: Suomalaisista 400 metrin juoksijoista menestyneimpiä ovat Erik ”Erkka” Wilén, Voitto Hellstén, Riitta Salin ja Markku Kukkoaho. Kukkoahon Münchenin olympialaisissa vuonna 1972 juoksema SE-aika 45,49 on vieläkin voimassa.


title: Free Willy – Pelastakaa Willy

text: Free Willy – Pelastakaa Willy on elokuva pojasta, Jessestä, joka joutuu suorittamaan yhdyskuntapalvelusta delfinaariossa jäätyään kiinni seinien töhrimisestä spraymaalilla.


title: Free Willy – Pelastakaa Willy

text: Delfinaariossa uiskentelee Willy-niminen miekkavalas, johon Jesse tutustuu lähemmin pudottuaan tämän altaaseen. Willy on ollut haluton yhteistyöhön kouluttajien kanssa, mutta Jesseä se alkaa kuunnella. Kaikki alkavat ihmetellä pojan taitoa kontrolloida ennen niin hankalaa eläintä. Jessen ohjauksella Willy pääsee esiintymään, mutta ihmiset ahdistavat Willyä. Poika haluaa saada Willyn vapauteen ja tämä tahto saa aikaan suuren tapahtumavyöryn, jossa Jessen sijaisperhe ja intiaanimies sekä eläinlääkäri auttavat Jesseä parhaansa mukaan.


title: Helsingør

text: Helsingør on Tanskan Pääkaupunkialueella sijaitsevan Helsingørin kunnan keskustaajama. Vuoden 2012 alussa taajamassa oli 46 368 asukasta. Taajaman asukkaista 46 300 asuu Helsingørin kunnassa ja 68 Fredensborgin kunnassa.


title: Helsingør

text: Helsingør sijaitsee Sjællandin saaren pohjoisosassa Tanskan Ruotsin eteläisimmistä osista erottavan Juutinrauman länsirannalla, sen kapeimmallakohdalla. Kaupungin englanninkielinen nimi on "Elsinore".


title: Helsingør

text: Helsingørista on väitetty löydetyn mainintoja jo vuodelta 79 eaa., mutta varmuudella se mainittiin ensimmäistä kertaa kuningas Valdemar II:n aikana vuonna 1231.


title: Helsingør

text: Kaupungin merkittävimmät rakennukset ovat Kronborgin linna, jonne Shakespeare lienee Hamletin kuvaillut, sekä Sankt Olai Kirke, Pyhän Olavin kirkko, jonka vanhimmat osat ovat 1200-luvulta.


title: Helsingør

text: Kuningas Eerik Pommerilainen antoi Helsingørille laajennetut kaupunginoikeudet, ja kaupunki alkoi periä tullia Juutinrauman läpi kulkevilta laivoilta. Tullin periminen lopetettiin vuonna 1857, mikä tiesi taloudellisia vaikeuksia. Vuosina 1710–1711 rutto hävitti kolmasosan kaupungin asukkaista.


title: Helsingør

text: Kaupunki alkoi teollistua voimakkaasti vuodesta 1882 alkaen. Tuolloin sinne rakennettiin suurtelakka ja konetehdas. Vuodesta 1892 lähtien Helsingørin ja Ruotsin Skånessa sijaitsevan Helsingborgin välillä on toiminut säännöllinen lauttayhteys. Se oli lyhin reitti Tanskasta Skandinavian niemimaalle, kunnes Kööpenhaminan ja Malmön välille valmistui Juutinrauman silta vuonna 2000.


title: Painajainen Paratiisitiellä

text: Painajainen Paratiisitiellä on Sanoma Magazines Finlandin kustantama Disneyn eläinmaailman ankkasarjoja käsittelevän "Ankantekijät"-sarjan neljäs teos. Teoksen kaikkien tarinoiden piirrokset ovat italialaisen sarjakuvapiirtäjän, ""Milanon maestroksi"" kutsutun ankkapiirtäjän Marco Rotan käsialaa. Kirja on julkaistu vuonna 2005, ja siitä on tehty myös nahkakantinen painos. Nimikirjoituksella varustettuja nahkakantisia painettiin tasan 200 kappaletta, joista ensimmäisiin Marco Rota antoi oman signeerauksen.


title: Wilhelm-huuto

text: Wilhelm-huuto () on etenkin yhdysvaltalaisissa toiminta- ja seikkailuelokuvissa usein käytetty äänitehoste, miesäänen esittämä kauhunkirkaisu.


title: Wilhelm-huuto

text: Wilhelm-huutoa käytettiin ensimmäisen kerran vuonna 1951 ilmestyneen elokuvan "Etäiset rummut" kohtauksessa, jossa alligaattori syö miehen. Wilhelm-huudon huusi todennäköisesti muusikko Sheb Wooley, joka teki elokuvien äänitehosteita. Alkuperäisen "Tähtien sota" -elokuvan äänisuunnittelija Ben Burtt löysi huudon arkistonauhoilta ja lisäsi sen kohtaukseen, jossa Imperiumin sotilas putoaa kuiluun. Burtt antoi tehosteelle sen nykyisen nimen: hän kutsui sitä Wilhelm-huudoksi, koska elokuvassa "Palava nuoli" (1954) huuto kuuluu, kun Wilhelm-nimistä miestä ammutaan nuolella.


title: Wilhelm-huuto

text: "Tähtien sodan" myötä Wilhelm-huutoa alettiin käyttää enemmän ja tehosteesta itsessään tuli vitsi. Tehostetta käytetään muun muassa elokuvissa "Kadonneen aarteen metsästäjät", "Gremlins 2 – uusi pesue", "Reservoir Dogs" ja "Toy Story – leluelämää" sekä useissa televisiosarjoissa, nettivideoissa ja peleissä. Suomalaisista elokuvista Wilhelm-huutoa on käytetty elokuvissa "Ainoat oikeat" (2013) ja "Onnelin ja Annelin talvi" (2015).


title: Lady Byng Memorial Trophy

text: Lady Byng Memorial Trophy, aikaisemmin Lady Byng Trophy, on palkinto, jonka NHL jakaa vuosittain pelaajalle, joka on osoittanut kauden aikana parasta urheiluhenkeä ja herrasmiesmäistä käytöstä yhdistettynä pelin hyvään tasoon. Voittajasta äänestävät runkosarjan lopussa jääkiekkotoimittajat.


title: Lady Byng Memorial Trophy

text: Palkinto on nimetty Kanadan kenraalikuvernöörinä toimineen sotamarsalkka Julian Byngin puolison lady Evelyn Byngin kunniaksi. Molemmat olivat suuria urheilun ja etenkin jääkiekon ystäviä. Lady Byng lahjoitti ensimmäisen palkinnon kaudelle 1924–1925.


title: Lady Byng Memorial Trophy

text: Kun New York Rangersin Frank Boucher voitti Lady Byng Trophyn seitsemännen kerran kahdeksaan vuoteen kaudella 1934–1935, pokaali annettiin hänelle omaksi ja lady Byng lahjoitti uuden palkinnon. Lady Byngin kuoltua vuonna 1949 NHL otti käyttöön uuden palkinnon ja nimesi tämän Lady Byng Memorial Trophyksi.


title: Lady Byng Memorial Trophy

text: Ainoa suomalainen, joka on palkittu Lady Byng Memorial Trophyllä, on Jari Kurri.


title: Ted Lindsay Award

text: Ted Lindsay Award (aikaisemmalta nimeltään Lester B. Pearson Award) on NHL:n vuosittain myöntämä palkinto. NHLPA:n (NHL:n pelaajayhdistys) jäsenet äänestävät keskuudestaan kauden parhaan pelaajan (), jolle tämä palkinto myönnetään.


title: Ted Lindsay Award

text: Palkinto jaettiin ensimmäisen kerran kaudella . Sen alkuperäinen nimi viittasi Kanadan entiseen pääministeriin Lester B. Pearsoniin, ja se olikin NHL:n ainoa palkinto, joka oli nimetty poliitikon mukaan. Palkinto sai kuitenkin uuden nimen vuonna 2010, kun se nimettiin NHLPA:n ensimmäisen puheenjohtajan Ted Lindsayn mukaan.


title: TaTU Tampere

text: TaTU Tampere (aikaisemmin Tampereen Työväen Uimarit, TaTU) on uimaseura, joka on perustettu vuonna 1919. Se on TUL:n, Suomen Uimaliiton ja Tampereen Uinnin Tuen jäsenseura. Seuran toimintaan kuuluvat uinti, avantouinti, vesipallo, kuntoilu ja sähly.


title: TaTU Tampere

text: TaTU Tampere huolehtii Tampereen kaupungin omistaman Rauhaniemen kansankylpylän hoidosta.


title: Yannick Noah

text: Yannick Noah (s. 18. toukokuuta 1960 Sedan) on ranskalainen tennispelaaja. Hän voitti Ranskan avointen kaksinpelin 1983 ja nelinpelin 1984 parinaan Henri Leconte. Hänet valittiin International Tennis Hall of Fameen 2005. Hän on levyttänyt popmusiikkia ja perustanut hyväntekeväisyysjärjestön, joka auttaa vähäosaisia lapsia.


title: Nina Rochelle

text: Nina Rochelle on ruotsalainen yhtye, joka julkaisi ensimmäisen albuminsa "Om Sverige Vill Ha Det Så" 15. marraskuuta 2003. Yhtye koostuu Martin Svenssonista sekä hänen kahdesta parhaasta ystävästään Johan Lundgrenista ja Per Wasbergista. Myös Markus Mustonen Kent-yhtyeestä on mukana joillakin kappaleilla.


title: Maurice ”Rocket” Richard Trophy

text: Maurice ”Rocket” Richard Trophy on palkinto, joka annetaan vuosittain NHL:n runkosarjan parhaalle maalintekijälle. Liigan uusimpiin kuuluvaa palkintoa on jaettu kaudesta 1998–1999, jolloin Montreal Canadiens lahjoitti sen NHL:lle.


title: Maurice ”Rocket” Richard Trophy

text: Palkinto on nimetty Montrealin entisen hyökkääjän Maurice Richardin mukaan. Richard voitti NHL:n maalipörssin viisi kertaa ja oli ensimmäinen pelaaja, joka teki enemmän kuin 50 maalia NHL-kauden aikana.


title: Maurice ”Rocket” Richard Trophy

text: Palkinnon ensimmäinen voittaja oli Teemu Selänne, joka voitti NHL:n maalintekijätilaston 47 maalillaan kaudella 1998–1999. Kaudella 2003–2004 palkinto jaettiin kolmen pelaajan kesken, kun Jarome Iginla, Ilja Kovaltšuk ja Rick Nash jakoivat tilaston kärkipaikan 41 maalillaan. Aleksandr Ovetškin on voittanut palkinnon ennätykselliset seitsemän kertaa, Pavel Bure, Jarome Iginla, Sidney Crosby ja Steven Stamkos kahdesti. Ovetškin voitti ensimmäisenä pelaajana samalla kaudella sekä Hart Memorial Trophyn että Maurice ”Rocket” Richard Trophyn. Ovetškin on myös ensimmäinen Maurice ”Rocket” Trophyn neljä kertaa voittanut pelaaja.


title: Siskoni on noita

text: Siskoni on noita () on yhdysvaltalainen televisiosarja, jota esitettiin Yhdysvalloissa 7. lokakuuta 1998 – 21. toukokuuta 2006 The WB -kanavalla. Sarjan loi vuonna 1998 käsikirjoittaja Constance M. Burge ja sen tuotti Aaron Spelling yhdessä yhtiönsä Spelling Televisionin kanssa Brad Kernin toimiessa sarjan käsikirjoittaja-ohjaajana.


title: Siskoni on noita

text: Sarja seuraa neljän Halliwellin siskoksen – Pruen, Piperin, Phoeben ja myöhemmin Paigen – taistelua maailman demoneita vastaan. Vaikka siskokset ovatkin osa aivan tavallista maailmaa, taikayhteisössä heidät tunnetaan "Lumottuina", joiden kohtalo on suojella viattomia pahoilta olennoilta, kuten demoneilta ja noidilta. Jokainen siskoista hallitsee ainutlaatuisia taikavoimia, jotka kasvavat ja laajenevat heidän yrittäessään elää normaalia elämäänsä San Franciscossa. Pitäessään yliluonnollisen identiteettinsä erossa arjestaan ja salaisuutena muilta ihmisiltä se kuitenkin vaikuttaa sisarusten ihmissuhteisiin tuoden aina paljastumisen uhan heidän arkeensa.


title: Siskoni on noita

text: Sarjan ensimmäinen jakso, ”Kolmen voima”, keräsi yhteensä 7,70 miljoonaa katsojaa ja nousi Warner Bros. Networkin katsotuimmaksi debyytiksi. Sarjan viimeinen jakso ”Lumotut sisaret” puolestaan keräsi yhteensä 4,49 miljoonaa katsojaa.


title: Siskoni on noita

text: Suomessa sarjaa esitti Nelonen, jolla "Siskoni on noidan" viimeinen eli 8. tuotantokausi päättyi 19. heinäkuuta 2008.


title: Siskoni on noita

text: Vuonna 1998 The WB alkoi etsiä kanavalleen uutta draamasarjaa. Yliluonnollisen teeman omaavien sarjojen noustessa yhä suositummiksi tuotantoyhtiö alkoi tutkia erilaisia mytologian muotoja löytääkseen myyttisen hahmon, josta alkaa kirjoittaa uutta sarjaa.


title: Siskoni on noita

text: Constance M. Burge palkattiin luomaan sarjaa tämän ollessa "20th Century Fox"in ja "Spelling Television"in työntekijänä "Savannah" -sarjan tiimoilta. Kun uuden sarjan teemaksi valittiin noituus, Burge oli tietoinen noitien tavanomaisesta stereotypiasta; luudalla lentämisestä, mustista kissoista ja syylistä. Lisää tietoa wicca-kulttuurista kerätessään, Burge päätti sarjan kertovan hyvistä noidista, jotka näyttävät ja käyttäytyvät kuin tavallisetkin ihmiset.


title: Siskoni on noita

text: Aluksi Burge suunnitteli sarjan sijoittuvan Bostoniin ja kertovan kolmesta ystävyksestä/huonetoverista, jotka kaikki olisivat noitia. Vastaavatuottaja E. Duke Vincent ei kuitenkaan uskonut konseptiin kysyen "Miksi kukaan haluaisi katsoa sarjaa kolmesta noidasta?". Niinpä Vincent ehdottikin sarjan keskittyvän perhearvoihin ja sarjan koko mantran olevan "kolme siskoa, jotka sattuvat olemaan noitia, eikä kolme noitaa jotka sattuvat olemaan sisaruksia." Spelling kuitenkin lämpeni Burgen idealle ja kun konsepti uudelleenluotiin sarjaksi kolmesta sisaresta, jotka periytyvät vanhasta noitasuvusta.


title: Siskoni on noita

text: Shannen Doherty, joka työskenteli Spellingin kanssa sarjassa "Beverly Hills, 90210", koe-esiintyi Piper Halliwellin rooliin, mutta saikin roolikseen Prue Halliwellin. Kolmannen kauden jälkeen Doherty kuitenkin jätti sarjan, syistä jotka eivät julkisuuteen ole koskaan vuotaneet.


title: Siskoni on noita

text: Dohertyn paras ystävä, Holly Marie Combs kiinnostui myös sarjan käsikirjoituksesta ja saikin roolikseen Piper Halliwellin vaikka koe-esiintyikin Pruen rooliin.


title: Siskoni on noita

text: Sarjan nimeksi päätettiin "Charmed" ja kaikki pääroolien näyttelijät valittiin: Doherty, Combs ja Lori Rom. Burge kirjoitti pilottijakson käsikirjoituksen ja tuotanto kuvasi 28-minuuttisen pilottijakson jota ei kuitenkaan koskaan televisiossa esitetty. Suurin osa pilottijaksosta kuitenkin piti kuvata uudelleen Lori Romin jättäytyessä pois sarjan tuotannosta ja Alyssa Milanon korvatessa tämän roolin Phoebe Halliwellina.


title: Siskoni on noita

text: "Siskoni on noidan" käsikirjoitukseen osallistui lukuisia käsikirjoittajia. Suurimman osan kirjoituksista tuotti kuitenkin Kern (26 jaksoa), joka myös ohjasi yhden jakson. Muita sarjan käsikirjoittajia ovat muun muassa Daniel Cerone, Curtis Kheel, Zack Estrin, Chris Levinson, Krista Vernoff, Sheryl J. Anderson, Monica Breen, Alison Schapker, Cameron Litvack ja Jeannine Renshaw. Burge kirjoitti seitsemän jaksoa ensimmäiselle ja toiselle tuotantokaudelle ennen kuin jätti paikkansa vastaavana tuottajana.


title: Siskoni on noita

text: Holly Marie Combs paljasti "The Women of Charmed" dokumentissa sarjan tähdänneen fantasian luomaan mytologiaan eikä niinkään Wicca-sääntöihin, tuottajien pelätessä kritiikkiä joko siitä ettei sarja olisi "teknisesti tarpeeksi kattava" tai ettei se olisi totuuden mukainen.


title: Siskoni on noita

text: Sarjan toisen ja kolmannen kauden aikana Burge jätti sarjan ja vanhan paikkansa vastaavalle tuottajalle, Kernille. Burge kuitenkin pysyi sarjan luovana konsultanttina aina sarjan neljänteen kauteen saakka. Burgen lähdön myötä myös sarjaan tuli muutoksia, "viikon demoni"-tavan vaihtuessa pitempiin juonijaksoihin. Samalla alettiin laajentaa kuvaa sarjan päähenkilöiden henkilökohtaisista elämistä.


title: Siskoni on noita

text: Sarjan aikana The WB käytti kahta virallista logoa. Ensimmäistä logoa käytettiin sarjan ensimmäisenä ja toisena kautena; logo sisälsi nimen "Charmed" ja kolmiaspektisen symbolin sen yläpuolella. Toinen logo esiteltiin kolmannen kauden alkaessa ja kestikin koko sarjan loppuun saakka. Tämän Margo Chasen suunnitteleman logon teksti oli kirjoitettu erilaisella tyylillä ja sisälsi triquetran nimen yläpuolella.


title: Siskoni on noita

text: "Siskoni on noidan" tunnusmusiikkina toimi Richard Butlerin versio kappaleesta "How Soon Is Now?", jonka alkuperäinen esittäjä on The Smiths. Päätöskappaleita sarjalla on sen sijaan ollut kolme (Tim Truman, J. Peter Robinson ja Jay Gruska), joiden teema oli johdannainen sarjan tunnelmaan.


title: Siskoni on noita

text: Oikeudet sarjan tunnusmusiikkiin päättyivät ennen kuin kahdeksannen tuotantokauden DVD saatiin tuotantoon, joten kappale korvattiin toisella.


title: Siskoni on noita

text: Vuonna 1998 Halliwellin sisarkolmikko (Prue, Piper ja Phoebe) muuttavat takaisin lapsuuden kotiinsa Halliwellien kartanoon isoäitinsä, Penny Halliwellin hautajaisten jälkeen. Phoebe löytää vahingossa perheen Varjojen kirjan, perhekalleuden, joka sisältää vuosisatojen verran tietoa, loitsua ja taikaa. Phoebe saa selville olevansa siskojensa kanssa voimakkaimpia noitia, joita on koskaan kävellyt maan päällä; kohtalonaan viattomien sekä koko maailman suojelu demoneilta sekä muilta pahoilta olennoilta. Luullen kirjan olevan vain tavallista kirjallisuutta, Phoebe lukee kirjan alkukirjoituksen ääneen -kirjoituksen joka toimii samalla myös Halliwellin "Lumottujen" voimien kutsumaloitsuna.


title: Siskoni on noita

text: Ensimmäisen jakson loppuun mennessä, jokainen sisko saa selville ainutlaatuiset voimansa sekä taitonsa loitsia ja keittää taikaliemiä. Sisaruksista vanhimmalla, Pruella on telekinesian voima – kyky liikuttaa esineitä ajatuksen voimalla, myöhemmin kyky kehittyy astraaliprojektointiin, jonka ansiosta hän voi astralisoida itsensä jopa mailien päähän. Piper, sisarista toiseksi vanhin, omaa kyvyn vaikuttaa molekyyleihin; aluksi hän oppi pysäyttämään niitä, jähmettäen ihmisiä ja esineitä, voimien kasvaessa hän kuitenkin oppii jähmettämään vain tiettyjä ihmisiä, esineitä tai ruumiinosia. Voimien kasvaessa lisää, Piper voi halutessaan saada molekyylit liikkumaan niin lujaa että ihminen/esine räjähtää. Phoebe, sisaruksista nuorin, sai voimakseen ennustuksen kyvyn, jonka avulla hän näkee sekä tulevaisuuteen että menneisyyteen. Myöhemmin hän saa myös empaatin kyvyn tuntea ympärillään olevien ihmisten tunteet ja samaistua niihin sekä kyvyn levitoida.


title: Siskoni on noita

text: Prue tapetaan kolmannen kauden viimeisessä jaksossa. Surressaan menetystään Piper ja Phoebe saavat tietää siskopuolestaan – Paige Matthewsista, Patty Halliwellin ja tämän valontuojan Samin salatusta lapsesta. Paigen valontuoja veren sekoittuessä hänen noitaperimäänsä, tämä saa myös telekinesian kyvyn, vaikka hänen täytyykin sanoa haluamansa asian/esineen nimi ääneen. Hyväksyessään alkuperänsä, Paige oppii myös välkehtimään itsensä lisäksi myös muita paikasta toiseen ja lopulta saa Valontuojan tehtäviä uusien viattomien muodossa. Rakastuttuaan tulevaan aviomieheensä, Paige kehittää kyvyn parantaa toisia kätensä kosketuksella.


title: Siskoni on noita

text: Vaikka kaikki sisarukset omillaan voimakkaita, heidän voimansa ovat ylimillään yhdistettyinä; Kolmen voimana, jonka sanotaan olevan voimakkain taikavoima. Kolmikon voimat juurtuvat heidän siteeseensä siskoksinsa ja heidän rakkautensa toisiaan kohtaan tekee heistä voimakkaat.


title: Siskoni on noita

text: Kahden ensimmäisen kauden aikansa, sisarukset kohtaavat useita pahoja olentoja viikosta toiseen. Samalla he kuitenkin saavat tietää todellisen vihollisensa olevan Alamaailman johtaja, Kaiken pahan lähde. Lähteen tiedetään olevan kaikkien siskoksiin kohdistuvien hyökkäysten takansa ja tästä tuleekin kolmikon päävihollinen neljännestä kaudesta aina tämän karkotukseen saakka.


title: Siskoni on noita

text: Yliluonnollisten ongelmiensa lisäksi Lumotut joutuvat alituiseen taistelemaan myös arkipäivän haasteita vastaan elämässään kuolevaisina – muun muassa suhteissaan, urillaan, avioliitossa, lasten syntymässä, sairastuessa sekä läheisten kuolemassa. Siskokset taistelevat alituiseen myös taikuuden paljastumista vastaan joutuessaan vuosien varrella kohtaamaan useita poliiseja, FBI agentteja sekä muita uteliaita.Sarjan esittäminen Yhdysvalloissa aloitettiin 7. lokakuuta 1998 ja sitä esitettiin kaiken kaikkiaan kahdeksan vuoden ajan, kunnes sarja saatiin päätökseensä 21. toukokuuta 2006. Kaikkien kahdeksan tuotantokauden aikana esitettiin yhteensä 178 jaksoa, joka tekee "Siskoni on noita" -sarjasta kaikkein pisimpään esitetyn sarjan, jossa pääosia esittävät naiset. Sarja lopetettiin, koska sitä Yhdysvalloissa esittänyt kanava lopetettiin uuteen kanavakokoonpanoon yhdystyttäessä. Jokainen sarjan kahdeksasta kaudesta sisältää 22 jaksoa, paitsi viides ja kuudes kausi jotka koostuvat 23 jaksosta.


title: Siskoni on noita

text: "Siskoni on noita" osoittautui jo sarjan alkuvaiheessa menestykseksi, sen ensiesityksen "Kolmen voiman" kerätessä yhteensä yli 7,7 miljoonaa katsojaa. Sarja nousikin heti WB:n katsotuimmaksi sarjaksi (yhdessä "Dawson's Creekin" ja "Buffy vampyyrintappajan kanssa") katsojaluvun keskiarvojen kohotessa yli 5,5 miljoonaan.


title: Siskoni on noita

text: "Siskoni on noita" vastaanotti sarjana useita eri palkintoja ja ehdokkuuksia. Sarja oli ehdolla neljän "Saturn-palkinnon" saajaksi muun muassa parhaasta sarjasta sekä parhaasta naispääosasta (Shannen Doherty). Rose McGowan voitti "Family Television" -palkinnon vuonna 2005, kun taas Alyssa Milano on ollut ehdolla "Kids' Choice"- ja "Teen Choice" -palkintojen saajaksi. Tunnussävellyksestään "Siskoni on noita" voitti kaksi "ASCAP" -palkintoa.


title: Siskoni on noita

text: "NAACP", joka palkitsee afroamerikkalaisia, asetti ehdolle Janice Cooke Leonardin parhaasta ohjauksesta vuonna 2006. Sarja on saanut tunnustusta myös ulkomailla oltuaan ehdolla Espanjan "TP de Oro" -palkinnon saajaksi ja voitettuaan kaksi "Cable Guide" -palkintoa Britanniassa vuonna 2001. Sarjan vastaava tuottaja, Aaron Spelling on myös urallaan sarjan parissa voittanut useita alan palkintoja, muun muassa BAFTA- ja "Producers Guild of America" -palkinnot.


title: Siskoni on noita

text: Vuonna 2006 Spelling Television ja sarjan tuottaja Brad Kern julistivat "Siskoni on noidan" pisimpään esitetyksi sarjaksi, jossa kaikissa pääosissa nähdään nainen. Kern totesi edellisen olevan "merkittävä saavutus" sekä "sen olevan jotakin mistä olemme kaikki ylpeitä", Rose McGowanin kuvatessa sitä "suureksi saavutukseksi."


title: Siskoni on noita

text: Vuonna 2007 "AOL Television" listasi jokaisen Lumotun listansa televisiohistorian voimakkaimmista noidista viidentoista kärkeen — Paigen 12:nneksi, Pruen yhdeksänneksi, Phoeben seitsemänneksi ja Piperin kolmanneksi. Vuonna 2008 samaisessa listassa Paige oli liikkunut sijalle kolmetoista ja Prue kymmenenneksi, kun taas Phoebe ja Piper pitivät paikkansa seitsemäntenä ja kolmantena. Pitkäikäisyydestään, faneistaan ja saamistaan kehuista huolimatta osa sarjan tähdistä pitää WB:n panostusta sarjaan heikkona, esimerkiksi "Buffy vampyyrintappajaan" verrattuna. Juuri ennen sarjan viimeistä jaksoa, Holly Marie Combs totesi ettei WB "koskaan kohdellut [heitä] kovin hyvin" ja McGowan sanoi kanavan pitäneen sarjaa sen "rumana lapsipuolena".


title: Subboreaali

text:
Subboreaalinen kasvillisuus- ja ilmastokausi Suomessa
noin 5900-2760 vuotta sitten. Tällöin ilmasto alkoi hitaasti viiletä edeltävästä lämpimästä Atlanttisesta lämpökaudesta kohti nykyistä ehkä noin 1-2 astetta. Kuusi levisi vuoteen 2000 eaa. mennessä idästä koko Järvi-Suomeen, ja 1200 eaa. koko Manner-Suomeen.


title: Subboreaali

text:
Kauden alussa noin 5800 eaa. jalot lehtipuut alkoivat vähetä.
Kauden lopulla hävisivät lauhkean vyöhykkeen puulajit tammi, jalava, pähkinäpensas ja lehmus Suomesta suureksi osaksi. Kaudella Itämeri oli vielä Litorinameri-vaiheessaan. Leppä harvinaistui tällä kaudella hieman. Kauden lopulla koivu harvinaistui ja mänty yleistyi siitepölyistä päätellen.


title: Subatlanttinen

text:
Subatlanttinen ilmasto- ja kasvillisuuskausi Pohjois-Euroopassa alkoi noin 2760 vuotta sitten ja jatkuu vielä nykyään. Kaudelle on ollut ominaista ilmaston hidas viileneminen ja vaihtelut lämpimästä kylmään, esimerkiksi pieni jääkausi oli kylmä kausi noin vuosina 1600–1900.
Kuusi ja mänty Suomessa ovat yleisimmät puulajit, lehtipuut harvinaisempia.
Ilmasto on kostea ja sateinen. Kauden alussa Suomen pronssikausi loppui, ja rautakausi alkoi.
Yleinen pitkän aikavälin viileneminen on ennen nykyistä ilmastonmuutosta ollut nopeampaa kuin edeltävällä subboreaalisella kaudella.
Viimeisen sadan vuoden aikana lämpötila on ollut voimakkaassa nousussa. Leppä on hieman harvinaistunut. Kauden lopulla mänty ja koivu ovat yleistyneet. Keskiajalla noin 1000 vuotta sitten koivu oli nykyistä harvinaisempi.


title: Tarika

text: Tarika (malagassiksi 'ryhmä') on vuonna 1983 perustettu madagaskarilainen yhtye. Laulaja-lyömäsoittaja Hanitra Rasoanaivon johtama yhtye on viimeisen 15 vuoden aikana tehnyt itselleen nimeä kiertämällä maailmaa ja sitä on kutsuttu maansa suurimmaksi musiikilliseksi vientituotteeksi


title: Tarika

text: Ryhmän alku voidaan jäljittää vuoteen 1983 jolloin Rasoanaivo toimi kääntäjänä Madagaskariin paikallisia muusikoita äänittämään saapuneille brittimuusikoille. Hän esitteli vieraille Sammy Andraimanahiranan ja tämän jälkeen perusti hänen sekä siskonsa Norosoan kanssa "Tarika Sammy" -nimisen yhtyeen, joka sai muutamia kappaleita eri kokoelma-albumeille ("Current Modern Music of Madagascar" sekä "A World Out Of Time"). Ryhmä äänitti yhden albumin "Fanafodyn", jonka jälkeen se hajosi. Andraimanahirana jatkoi Tarika Sammy -nimellä, siskokset taas päättivät kutsua itseään "Tarikaksi". Kitaran, basson ja lyömäsoitinten lisäksi he käyttivät perinteisiä madagaskarilaisia soittimia valihaa (harppu), marovanya (erääntyyppinen sitra) ja kabosyä (pieni kitara).


title: Tarika

text: Huolimatta siitä, että kotimaassaan harvat muusikot ansaitsevat elantonsa musiikilla, Tarika näki mahdollisuutensa ja muutti Lontooseen luomaan uraa. Debyyttialbumi "Bibiango" ilmestyi 1994 ja se sai hyvän vastaanoton. Ryhmä kiersi Eurooppaa ahkerasti ja loi uskollisen yleisön. Toiselle albumille, "Son Egalille", Tarika toi vaikutteita senegalilaisesta musiikista Baaba Maalin yhtyeen jäsenten vierailulla. Se käsitteli vuoden 1947 kapinaa Madagascarilla, jossa paikallinen väestö nousi ranskalaisia siirtomaaherroja vastaan. Nämä lähettivät saarelle senegalilaisia joukkoja, josta juontuu paha veri näiden kahden afrikkalaisvaltion välillä. Levy sai ylistäviä arvosteluja ja voitti mm. AFIMin palkinnon luokassa "Contemporary World Music Album".


title: Tarika

text: Seuraavan vuoden "D" oli tunnelmaltaan iloisempi. Sillä yhtye esitteli eri tanssimusiikkityylejä kotisaareltaan ja coveroi 60- ja 70-luvun hittejä. Vuonna 1999 yhtye kiinnitettiin Wicklow-levymerkille ja alkoi "Soul Makassar" -albumin työstö. Lontoossa ja Indonesiassa äänitetty levy tutki madagascarilaisten Kaakkois-Aasiasta peräisin olevaa kulttuurista perintöä. Wicklow'n romahdettua levyn kesälle 2000 aiottu julkaisu viivästyi, levy ilmestyi lopulta tammikuussa 2001.


title: Sol Hoopii

text: Sol Hoopii (1902 Honolulu − 16. marraskuuta 1953 Seattle) oli havaijilainen kitaristi, ukulelen soittaja ja näyttelijä. Hän muutti vuonna 1919 Kaliforniaan, jossa hän aloitti uransa muusikkona.


title: Sol Hoopii

text: Hoopii esiintyi muun muassa elokuvassa "Waikiki Wedding".


title: Maximilian Bayer

text: Maximilian Bayer (11. toukokuuta 1872 Karlsruhe – 25. lokakuuta 1917 Nomeny, Ranska) oli saksalainen sotilas ja kirjailija, joka tunnetaan Suomessa erityisesti jääkäripataljoona 27:n ja sitä edeltäneiden koulutusmuodostelmien arvostettuna komentajana. Saksassa hänet tunnetaan sotilastehtävistä, osuudesta partioliikkeen kehitykseen ja toimintaan sekä kirjallisista töistä myös kaunokirjailijana.


title: Maximilian Bayer

text: "Maximilian Gustav Stephan Bayer" syntyi Karlsruhessa sotilassuvun vesaksi; hänen isänsä "Stephan Bayer" (1816–1893) oli komentanut Badenin IV jalkaväkirykmenttiä Ranskan ja Preussin sodassa 1870–1871 ja isoisä ollut mukana Napoleonin ajan sodissa. Hänen äitinsä oli kotirouva "Julie Henoch" (1839–1888).


title: Maximilian Bayer

text: Bayer aloitti sotilasuransa kadettikoulussa ("Kadettenanstallt") 15-vuotiaana vuonna 1887 ja astui vakinaiseen palvelukseen 97. jalkaväkirykmenttiin 1891 ollessaan sotilasarvoltaan luutnantti. Sieltä hänet komennettiin "Kriegsakademie"-sotilasoppilaitokseen Berliiniin. Vuoteen 1899 mennessä Bayer oli ylennyt yliluutnantiksi.


title: Maximilian Bayer

text: Vuosina 1904 ja 1905 Bayer toimi silloisessa Saksan Etelä-Afrikassa (nykyinen Namibia), jonne hän hakeutui vapaaehtoisena. Saksalaiset kukistivat tällöin siirtomaassaan hereirojen kapinaa. Sairastuttuaan Bayer joutui palaamaan Afrikasta takaisin Saksaan. Afrikassa hän tutustui sotilaslääkäri "Alexander Lioniin", jolla oli merkittävä vaikutus Bayerin hakeutumiselle partioliikkeen tehtäviin.


title: Maximilian Bayer

text: Vuosina 1915–1916 Bayerin sotilasura liittyi kiinteästi suomalaisen sotilaskoulutuksen kehittämiseen. Tämä yhteys katkesi lopullisesti 11. tammikuuta 1917, jolloin Bayer yllättäen komennettiin lyhyeksi aikaa yleisesikuntaan (Generalstab) ja sitten länsirintamalle Verdunin lohkolle. 25. lokakuuta Bayer kaatui Nomenyn lähellä kiväärinluodin osuttua hänen kaulaansa. Hänen ruumiinsa jäi kateisiin kuukausiksi.


title: Maximilian Bayer

text: Alexander Lion toimitti partiotoiminnan käsikirjan saksalaista laitosta "Pfadfinderbuchia" ja kutsui Bayerin mukaan kirjoitustyöhön. Bayer kirjoitti esimerkiksi jaksot "Natur" (Luonto), "Pfadfindertechniken" (Partiotekniikka) sekä "Vaterland" (Isänmaa). Näissä aiheissa edustettu arvomaailma tuli aikanaan vaikuttamaan myös suomalaisen sotilaskoulutuksen juurilla Lockstedtin harjoitusjoukossa ja jääkäripataljoona 27:ssä.


title: Maximilian Bayer

text: Saksalaisen partioliikkeen valtakunnallista organisaatiota luotaessa Bayerista tuli 1911 järjestön ensimmäinen johtaja, "Reichsfeldmeister".


title: Maximilian Bayer

text: Ennen astumistaan sotilas- ja partiotoiminnan risteykseen suomalaisten vapaaehtoisten kouluttajana Bayer ehti vuonna 1915 viitoittaa turkkilaisen partioliikkeen perusteet saksalaisen esikuvan mukaan.


title: Maximilian Bayer

text: Kaunokirjallisissa töissään Bayer käytti salanimeä "Jonk Steffen" ja hyödynsi Afrikan-kokemuksiaan nuorisoromaaneissa "Die Rache des Herero", "Im Orlog" ja "Die Helden der Naukluft". Muistelmateoksen "Mit dem Hauptquartier in Süd-West Afrika" hän julkaisi omalla nimellään.


title: Maximilian Bayer

text: Sotaministeriö valitsi Bayerin suomalaisten vapaaehtoisten kouluttajaksi 26. tammikuuta 1915 pidetyssä kokouksessa ja hänet siirrettiin 13. helmikuuta 1915 Brysselistä Berliiniin. Hänelle jäi siis kaksi viikkoa aikaa koulutuksen valmisteluun ennen ensimmäisten suomalaisten tuloa Lockstedtin leirille 25. helmikuuta.


title: Maximilian Bayer

text: Majurin tausta ja tahto vaikuttivat siihen, että suomalaisten koulutus naamioitiin partiolaiskurssiksi (pfadfinderkursus) ja teema näkyi myös koulutuksen sisällössä ja kurssilaisten varusteissa.


title: Maximilian Bayer

text: Bayerin asennoitumisessa suomalaisten yritykseen näyttää olleen jo pfadfinder-kurssin aikana suuren näyn sävyjä. Bayer saattoi esittää näköalansa alaisilleen upseereille seuraavasti: ""Hyvät herrat, minä muodostan pataljoonan, rykmentin, me menemme rintamalle. Riikaan – Tallinnaan – Helsinkiin! Pitäkää aina tämä päämäärä silmienne edessä!""


title: Maximilian Bayer

text: Koulutettaviinsa nähden hänen suhtautumistaan on kuvattu seuraavasti: ""lempeän neuvovainen, hiukan koulumestarimainen mutta samalla sotilaallisen ankara ja käskevä"".


title: Maximilian Bayer

text:
Johdettuaan suomalaisten koulutusta ja rintamapalvelusta lähes kaksi vuotta, majuri Bayer komennettiin yllättäen pois jääkäripataljoona 27:stä, kun hänet nimitettiin 4. tammikuuta 1917 453. jalkaväkirykmentin komentajaksi länsirintamalle.Suomen jääkärit II 1933: 926. Vuorossa oli seuraava porras sotilasuralla:
""Hänen majesteettinsa keisari on uskonut minulle rykmentin"", ilmoitti Bayer jäähyväispuheessaan suomalaisille jääkäreille ja pataljoonan saksalaiselle päällystölle 5. tammikuuta 1917 klo. 9:00.


title: Maximilian Bayer

text: Suomalaisissa muistelmissa Bayer tunnetaan majuri Bayerina tai pelkästään "Majorina".


title: Harri Vuori

text: Harri Vuori (s. 10. tammikuuta 1957 Lahti) on suomalainen taidemusiikin säveltäjä. Hän opiskeli Sibelius-Akatemiassa Esko Syvingin, Einojuhani Rautavaaran , Paavo Heinisen ja Eero Hämeenniemen johdolla ja sai sävellysdiplomin vuonna 1989. Vuoren tyyli on modernistista ja hyödyntää yläsävelharmoniaa. Hän aloitti uransa uusklassismista ja on edennyt dodekafonian ja jälkisarjallisuuden kautta kohti värikkäämpää sointi-ilmaisua. Harri Vuoren sävellyksiä inspiroi vahvasti luonto ja luonnonilmiöt.


title: Harri Vuori

text: Vuori on säveltänyt lähinnä orkesteriteoksia ja kamarimusiikkia, jonkin verran myös lauluja ja teoksia soolosoittimille. Vuoren orkesteriteoksia ovat muun muassa "Mandelbrotin kaiut", "Lopetetut liikkeet", "Ylitse kuun, alitse päivän" lisäksi tuotantoon kuuluu kamariooppera "Kuin linnun jäljet taivaalla". Vuori on säveltänyt myös konsertot bassoklarinetille ja saksofonille. Vuoren ensimmäinen sinfonia sai kantaesityksensä vuonna 2004 ja toinen vuonna 2007. Molemmat on levytetty Toccata-levymerkille. Harri Vuoren jousiteos "Lentoon" sai kantaesityksen Kokkolassa syksyllä 2015. Vuoren uusin teos on kitarakonsertto Cthulhu's Dreams ja Lappeenrannan kaupunginorkesteri kantaesitti teoksen osana "Ja kitara soi" -festivaalia marraskuussa 2016.


title: Harri Vuori

text: Vuori on toiminut 1990-luvun alkupuolelta lähtien myös sävellyksenopettajana, ja hän on vaikuttanut merkittävästi lukuisiin nuoremman polven suomalaissäveltäjiin. Vuoren sävellysoppilaisiin ovat kuuluneet mm. Uljas Pulkkis ja Osmo Tapio Räihälä. Vuodesta 1993 hän on toiminut musiikkitieteen lehtorina Helsingin yliopistossa, ja hänelle myönnettiin yliopiston Pacius-palkinto vuonna 1997. Keväällä 2016 Helsingin yliopisto lakkautti sävellyksenopettajan viran. Sävellyksenopettajan tehtävä on Turun Akatemian peruja 376 vuoden takaa. Oppituolia ovat hoitaneet säveltäjät Paciuksesta Sibeliukseen.


title: Harri Vuori

text: Harri Vuori on Jälkeläiset-dokumenttielokuvan päähenkilö. Jälkeläiset kertoo taiteilijaelämästä Tuusulanjärven kulttuurimiljöössä. Dokumentissa käsitellään myös hallituksen säästölinjauksia suhteessa kulttuuripoliittisiin päätöksiin. Dokumentti sai ensi-iltansa huhtikuussa 2017.


title: Néna Venetsánou

text: Eiríni ”Néna” Venetsánou (, s. 13. elokuuta 1955 Ateena) on kreikkalainen laulaja. Hän aloitti musiikin opiskelun kuusivuotiaana ja jatkoi 1970-luvulla opintojaan Ranskassa. Venetsánou on levyttänyt musiikkia vuodesta 1980 lähtien. Hän on laulanut muun muassa rebetiko-nimistä kreikkalaista maailmanmusiikkia.


title: Kyyrölän seurakunta

text: Kyyrölän seurakunta oli ortodoksinen seurakunta luovutetussa Karjalassa. Se kuului Viipurin hiippakunnan toiseen valvontapiiriin. Seurakunnan alue käsitti Muolaan, Heinjoen, Äyräpään ja Valkjärven kunnat. Kyyrölän seurakunnan ydinalue muodosti oman Kyyrölän kunnan vuoteen 1934 asti, jolloin se liitettiin Muolaaseen.


title: Kyyrölän seurakunta

text: Kyyrölän seurakunnan pääkirkko, Kristuksen temppeliintuomisen kirkko (rakennettu 1898), sijaitsi Kyyrölän kylässä, jossa sijaitsi myös seurakunnan pappila. Lisäksi seurakunnalla oli Kangaspellon kylässä Kazanin Jumalanäidin ikonin kirkko (1921) ja Perkjärven asemakylässä Pyhän Sergei Radonežilaisen kirkko (1901).


title: Kyyrölän seurakunta

text: Kyyrölän ortodoksinen seurakunta perustettiin vuonna 1725, jolloin kreivi Grigori Petrovitš Tšernyšev siirsi lahjoituksena saamilleen ja sodassa autioituneille tiloille Muolaan keskiosaan parisataa venäläistä maaorjaa. Samana vuonna valmistui myös Kyyrölän ensimmäinen kirkko. Oman papin seurakunta sai vuonna 1765.


title: Kyyrölän seurakunta

text: Kyyrölän seurakunta lakkautettiin muiden luovutettujen alueiden seurakuntien tavoin 1940-luvun lopulla. Sotien jälkeen monet kyyrölälaiset sijoitettiin Hämeenlinnan seudulle ja Hämeenlinnan ortodoksinen seurakunta on ylläpitänyt Kyyrölän ortodoksisen seurakunnan perinteitä.


title: Vesiliirto

text: Vesiliirto on ilmiö, jossa auton tai muun tiekulkuneuvon renkaat nousevat vauhdissa tien pinnalla olevan vesikerroksen päälle. Tällöin renkaan ja tien pinnan välinen kitka pienenee niin pieneksi että kulkuneuvon ohjattavuus häviää, minkä seurauksena se jatkaa etenemistä liikemäärän suuntaan eikä ole ohjattavissa. Kun kitka palaa, seurauksena saattaa olla voimakas ja ennalta-arvaamaton nykäisy, jonka johdosta ajoneuvo voi ajautua pois ajokaistalta. Vesiliirron syntymiseen vaikuttavat vesikalvon paksuus, ajonopeus ja renkaan kuviointi. Kaikki renkaat joutuvat vesiliirtoon kun vettä on riittävästi, kun ajonopeus ylittää tietyn rajan, renkaan pintakuvio ei enää ehdi syrjäyttää vettä pois renkaan alta.


title: Vesiliirto

text: Välttääkseen ajoneuvon ajautumisen ojaan tai vastaantulevien kaistalle, ohjauspyörää ei tulisi kääntää, koska kun kitka palautuu renkaan ja tien välille ajoneuvo kääntyy välittömästi sinne minne rattia on käännetty, joka johtaa yleensä tieltä suistumiseen. Suositeltu ohje on, että jalka tulisi ottaa kaasupolkimelta ja painaa kytkin pohjaan joka vähentää vauhtia, sekä pitää ohjaussuunta samana ettei auto lähde heittelehtimään.


title: Penaia Ganilau

text: Penaia Ganilau (28. heinäkuuta 1918 Taveuni, Fidži – 15. joulukuuta 1993 Washington D.C., Yhdysvallat) oli Fidžin ensimmäinen presidentti. Hän toimi virassa vuodesta 1987 kuolemaansa asti. Ganilau oli aiemmin toiminut muun muassa kenraalikuvernöörinä vuosina 1983–1987.


title: Taveuni

text: Taveuni on Fidžin kolmanneksi suurin saari Vanua Levun ja Viti Levun jälkeen. Sen asukasluku on noin 9 000 ja pinta-ala 435 neliökilometriä. Saari sijaitsee Vanua Levusta 6,5 kilometriä itään. Taveunin asutus on keskittynyt saaren länsiosiin. Sen hallinnollinen keskus on Waiyevo. Ensimmäinen Taveunin nähnyt eurooppalainen oli Abel Tasman, joka näki saaren vuonna 1643.


title: Jigme Singye Wangchuck

text: Jigme Singye Wangchuck (s. 11. marraskuuta 1955) oli Bhutanin kuningas vuosina 1972–2006. Hän nousi valtaan isänsä Jigme Dorji Wangchuckin kuoltua. Jigme Singye Wangchuck kruunattiin virallisesti 2. kesäkuuta 1974.


title: Jigme Singye Wangchuck

text: Valtaan noustessaan 17-vuotias Jigme Singye Wangchuck oli maailman nuorin kuningas. 1980-luvulla hän otti kansansa menestyksen mittariksi bruttokansanonnellisuuden.


title: Jigme Singye Wangchuck

text: Jigme Singye Wangchuck luopui yksinvallasta vuonna 1998. Hän suunnitteli alun perin luopuvansa kruunusta poikansa Jigme Khesar Namgyal Wangchuckin hyväksi vuonna 2008, mutta tekikin sen jo 14. joulukuuta 2006.


title: Jigme Singye Wangchuck

text: Jigme Singye Wangchuckilla on kymmenen lasta.


title: Jigme Dorji Wangchuck

text: Jigme Dorji Wangchuck (2. toukokuuta 1929 – 15. heinäkuuta 1972) oli Bhutanin kuningas. Hän nousi valtaan 27. lokakuuta 1952. Jigme Dorji Wangchuckin johdolla Bhutan liittyi vuonna 1971 Yhdistyneisiin kansakuntiin. Kuningas kuoli sairaalassa Nairobissa, Keniassa heinäkuussa vuonna 1972, hän oli saamassa lääketieteellistä hoitoa.


title: Jigme Dorji Wangchuck

text: Jigme Dorji Wangchuck kärsi lähes koko ikänsä huonosta terveydestä. Hän sai sydänkohtauksen ensimmäistä kertaa ollessaan 20-vuotias.


title: Kilpua

text: Kilpua on kylä Oulaisten kaupungissa Pohjois-Pohjanmaalla Pohjanmaan radan ja kantatien 86 varressa, lähellä Vihannin kunnanrajaa. Kilpuan rautatieasemalla ei nykyisin ole miehitystä, henkilö- eikä tavaraliikenteen palveluita.


title: Hoi Jeon Moo Sool

text: Hoi Jeon Moo Sool on korealainen itsepuolustuslaji, jonka on kehittänyt pääosin Hapkidon pohjalta korealainen mestari Myung Jae Ok. Kehitys kuitenkin jatkuu yhä ja Myung (10. dan) hioo lajia jatkuvasti tehokkaammaksi.


title: Hoi Jeon Moo Sool

text: Hoi Jeon Moo Soolissa painotetaan paljon lähietäisyyden tekniikoita kuten lukkoja ja maahanvientejä. Yleensä korealaisissa lajeissa pääosassa olevat potkut ovat Hoi Jeon Moo Soolissa vähemmän painotettu osa-alue. Toki niitäkin monipuolisesti löytyy. Tekniikoissa painotetaan erityisesti ympyräliikeen tuottamaa voimaa ja erilaisia pyörähdys- sekä ympyräliikkeitä harjoitellaankin jokaisissa harjoituksissa.


title: Hoi Jeon Moo Sool

text: Lähimpänä Hoi Jeon Moo Soolin tekniikat ovat Han Moo Doa, joka on saanut paljon vaikutteita Hoi Jeon Moo Soolista. Suomessa opettamisesta vastaa pääosin Inseon Hwang (7. dan), joka opettaa myös Han Moo Doa.


title: Gunnar Nordström

text: Gunnar Nordström (12. maaliskuuta 1881 Helsinki – 24. joulukuuta 1923 Helsinki) oli suomalainen fyysikko. Hänet tunnetaan erityisesti painovoimateoriastaan, joka oli yleistä suhteellisuusteoriaa edeltävä kilpaileva teoria. Nordström on saanut melko paljon huomiota ulkomailla, mutta kotimaassaan hän on melko tuntematon henkilö.


title: Gunnar Nordström

text: Nordström työskenteli urallaan Aleksanterin yliopiston teoreettisen fysiikan dosenttina ja Teknillisen korkeakoulun fysiikan ja mekaniikan professoreina. Häneltä ilmestyi uransa aikana 34 tieteellistä julkaisua. Nordström tutki painovoimateorian lisäksi yhtenäisteorian mahdollisuutta. Suomessa hän vaikutti fysiikan aseman kehittymiseen ja oli opettajana innoittamassa monia uuden polven matemaatikkoja ja fyysikkoja.


title: Gunnar Nordström

text: Nordström syntyi vuonna 1881 vanhaan porvarisukuun. Hänen isänsä Ernst Samuel Nordström oli Taideteollisen korkeakoulun rehtori ja Ateneumin taloudenhoitaja. Nordströmin äiti oli Alina Sofia Hirn. Nordströmillä oli ainakin yksi veli, Åke Nordström. Nordströmistä tuli ylioppilas Läroverket för gossar och flickor -nimisestä oppikoulusta vuonna 1899, ja neljä vuotta myöhemmin hän suoritti silloisessa Polyteknillisessä instituutissa koneinsinöörin tutkinnon. Nordström päätti suuntautua teoreettisemmalle alalle ja aloitti Helsingin yliopistossa matematiikan, fysiikan, kemian ja kansantaloustieteen opiskelun. Nordström valmistui filosofian kandidaatiksi Helsingin yliopistosta vuonna 1905 ja kaksi vuotta myöhemmin maisteriksi.


title: Gunnar Nordström

text: Nordströmin puoliso oli vuodesta 1917 Cornelia van Leeuwen.


title: Gunnar Nordström

text: Saatuaan stipendin vuonna 1905 Nordström lähti opettajansa Hjalmar Tallqvistin innoittamana opiskelemaan Göttingeniin. Siellä hänen oli tarkoitus opiskella fysikaalista kemiaa Walther Nernstin johdolla. Göttingeniin Nordström saapui vuoden 1906 huhtikuussa. Göttingen oli elektrodynamiikan polttopiste, jossa kaikki aikansa kuuluisammat fyysikot opettivat. Siellä vaikuttivat muun muassa Hermann Minkowski, Emil Wiechert ja Max Abraham. Göttingenissä Nordström julkaisi ainoastaan yhden fysikaalista kemiaa käsittelevän artikkelin, ja hän päätti vaihtaa ainetta ja opiskella sähkömagnetismia.


title: Gunnar Nordström

text: Palattuaan Suomeen Nordström teki 1908 Helsingin yliopistossa 140 sivun pituisen väitöskirjansa, joka käsitteli liikkuvien sähkövarausten energiaa ja oli nimeltään "Liikkuvien kappaleiden sähkömagneettisen kentän energiayhtälöstä". Väitöstyö oli ensimmäinen kytkentä Albert Einsteinin ajatusmaailmaan, vaikkei koko väitöstyössä mainita sanallakaan Einsteinin suppeaa suhteellisuusteoriaa. Jo pelkästä väitöstyön nimestä löytää yhtäläisyyksiä Einsteinin vuonna 1905 julkaisemaan teoriaan.


title: Gunnar Nordström

text: Vuosi väitöstyön kirjoittamisen jälkeen Nordström esitteli suomalaiselle tiedeyhteisölle Einsteinin suppeaa suhteellisuusteoriaa kansantajuisesti artikkelissa ”Avaruus ja aika Einsteinin ja Minkowskin mukaan”. Siinä hän käsitteli suppeaa suhteellisuusteoriaa Hermann Minkowskin esittämässä, teoreetikkojen mukaan elegantimmassa, muodossa.


title: Gunnar Nordström

text: Vuonna 1909 Nordström valittiin Helsingin yliopiston teoreettisen fysiikan professoriksi, ja seuraavana vuonna hänestä tuli dosentti. Nordström työskenteli Helsingin yliopiston professorina seitsemän vuotta. Suurimman osan teoreettisen fysiikan professuurin ajasta hän vietti ulkomailla, Göttingenissä, Zürichissä, Berliinissä, Wienissä ja Leidenissä.


title: Gunnar Nordström

text: Nordström matkusti heinäkuussa 1913 tapaamaan Albert Einsteinia. Einstein oli kiinnostunut suomalaisen fyysikon painovoimateoriasta, jonka hän oli vuotta aiemmin esitellyt Max Planckin toimittamassa Physikalische Zeitschrift -lehdessä. Artikkelin nimi oli ”Relativitätsprinzip und Gravitation” eli ”Suhteellisuusperiaate ja gravitaatio”. Nordström jatkoi teoriaansa Annalen der Physikissä vuonna 1913 julkaistussa artikkelissa (”Träge und Schwere Masse in der Relativitätsmechanik”). Jälkimmäisessä artikkelissa Nordström korjasi muutamia kohtia, ja sitä voidaan pitää niin sanottuna Nordströmin teoriana.


title: Gunnar Nordström

text: Nordström vietti vuosien 1914 ja 1916 välisen ajan Göttingenissä ja Zürichissä. Göttingenissä Nordström sai ystäviltään neuvon, että hänen kannattaisi matkustaa välittömästi Alankomaihin. Hän pääsi rajan yli venäläisen passinsa turvin. Seuraavat kolme vuotta Nordström vietti Leidenissä Rosenbergin stipendin turvin. Alankomaissa hänelle avautui mahdollisuus päästä työskentelemään teoreettisen fysiikan kirkkaimpien nimien kanssa. Maassa vaikuttivat Hendrik Lorentz, Paul Ehrenfest, Willem de Sitter, Adriaan Fokker ja Johannes Droste. Alankomaiden-vuosinaan Nordström kävi tiivistä kirjeenvaihtoa Einsteinin kanssa. Leidenin ja Suomen väliset yhteydet olivat ensimmäisen maailmansodan takia poikki, mutta tanskalainen fyysikko Niels Bohr lupautui auttamaan suomalaista postin perille saannissa. Bohr vaihtoi saksalaisella sensuurileimalla varustettuihin Nordströmin kirjeisiin uudet kuoret ja lähetti ne edelleen Suomeen. Bohr menetteli samalla tavalla Suomesta tulevan postin kanssa. Einstein osallistui myös omalta osaltaan Nordströmin auttamiseen. Einstein järjesti tälle matkustusluvan Suomeen, mutta ei kyennyt saamaan lupaa Suomesta takaisin Hollantiin. Einsteinin ja Max Bornin kirjeenvaihdosta käy ilmi, että Einstein oli pyytänyt Bornia järjestämään tämän asian.


title: Gunnar Nordström

text: Nordström työskenteli Leidenissä aktiivisesti yleisen suhteellisuusteorian parissa. Merkittävin julkaisu, jonka Nordström teki, lienee vuonna 1918 julkaistu työ, joka käsittelee varatun pallosymmetrisen massan aiheuttamaa gravitaatiokentän energiaa ("Een en ander over de energie van het zwaarte krachtsveld volgens de theorie van Einstein").


title: Gunnar Nordström

text: Nordström haki avointa fysiikan professuuria Berliinin yliopistosta. Hän ei kuitenkaan ottanut tarjottua virkaa vastaan ja matkusti takaisin Suomeen, jossa hän otti vastaan Teknillisen korkeakoulun fysiikan professuurin. Berliinin yliopistosta tarjottuun virkaan valittiin Max Born. Nordström oli elänyt apurahojen turvin Alankomaissa, mutta Suomessa apurahapäättäjien mielestä ”neljättä ulottuvuutta sopii tutkia kotona, tarvitsematta matkustaa ulkomaille sitä pohtimaan”. Vuonna 1917 Nordström meni naimisiin Cornelia van Leeuwenin kanssa. Van Leeuwen oli fysiikanopiskelija, ja Nordström tapasi hänet Leidenissä. Perheeseen syntyi kolme lasta: Svante Gunnar, Harald Gunnar ja Saga Nel Nordström.


title: Gunnar Nordström

text: Nordström ei viihtynyt kauan fysiikan professorina Teknillisessä korkeakoulussa ja vaihtoi vuonna 1920 virkansa saman oppilaitoksen mekaniikan professuuriin. Pian mekaniikan professuurin saamisen jälkeen hän haki jo vasta perustettua radiotekniikan professuuria.


title: Gunnar Nordström

text: Vaikka Einsteinin teoria painovoimasta oli parempi, Nordström ei ollut katkera Einsteinille. Päinvastoin Nordström puhui Einsteinista ihannoiden. Nordström oli ehdottamassa vuosina 1920 ja 1922 Einsteinille Nobelin fysiikanpalkintoa. Jälkimmäisenä vuonna Albert Einstein sai Nobelin fysiikanpalkinnon, mutta ei Nordströmin ehdottamasta syystä. Nordström perusteli Einsteinin nobelia siten, että ”tämä jälkimmäinen teoria, ja siten myös edellinen, on menneenä vuonna loistavalla tavalla saanut vahvistusta niistä havainnoista, joita tehtiin täydellisen auringonpimennyksen aikaan vuonna 1919”.


title: Gunnar Nordström

text: Nordströmiä kiinnosti erityisesti uusien ilmiöiden tutkiminen. Hänen luennoillaan tutkittiin juuri fysiikan tuoreimpia ilmiöitä. Erityisesti radioaktiivisuus kiehtoi häntä. Jo vuonna 1913 hän oli kartoittanut Suomen pohjavesien radioaktiivisuutta, koska tuolloin radioaktiivisella vedellä arveltiin olevan parantavia vaikutuksia. Becquerel oli löytänyt radioaktiivisuuden vuonna 1896. Varsin pian huomattiin, että voimakas ionisoiva säteily aiheuttaa vaikeasti parannettavia haavoja. Tämä tieto levisi hitaammin kuin se harhatieto, että radioaktiivisilla mineraaleilla oli myönteisiä terveysvaikutuksia. Nordström piti monien muiden tapaan radioaktiivisuuden myönteisiä terveysvaikutuksia totena ja suoritti useita mittauksia, joissa hän etsi radioaktiivista vettä Suomesta.


title: Gunnar Nordström

text: Nordström havaitsi, että Pernajassa sijaitsevassa Piensärkilahden kallioperässä oli suurin ”emanaatiokyky”, kun Runnissa oli kahdeksan kertaa alhaisempi ”emanaatio”. Nordström kävi usein Imatra-nimisessä saunassa Malminkadulla Helsingissä. Siellä käytettiin ”Ekmanin radiumkaivosta” saatua vettä, jota pidettiin vastaavana kuin parhaimmat lähteet ulkomailla. Imatran vesi oli tosiasiassa vahvempaa kuin sen ajan suurimman uraanikaivoksen Joachimsthalin kaivosvesi.


title: Gunnar Nordström

text: Nordström kuoli jouluaattona vuonna 1923 pernisiöösiin anemiaan vain 42 vuoden ikäisenä. Nordströmin sairastumisen syynä saattoi olla uraanin huolimaton käsittely ja Imatra-saunassa saunominen.


title: Gunnar Nordström

text: Kilpailu uudesta painovoimateoriasta alkoi Einsteinin ja Max Abrahamin kanssa vuonna 1911. Molempien teoriat olivat aluksi kankeita. Niissä valonnopeus kytkettiin samantapaisesti skalaariin gravitaatiopotentiaaliin, joka on muuttumattoman gravitaatiovoiman tekemään työhön kulunut energia. Abraham piti tiukasti kiinni muuttumattomasta ajasta ja avaruudesta ja vastusti Einsteinin suhteellisuusteorioita.


title: Gunnar Nordström

text: Nordström kävi Abrahamin kanssa vuosien 1909 ja 1911 välisenä aikana pienimuotoisen kiistan, joka liittyi sähkömagneettisen voiman yhtälöihin. Seurattuaan Abrahamin ja Einsteinin ajatustenvaihtoa Nordström päätti esittää oman teorian Max Planckin toimittamassa saksalaisessa lehdessä. Nordström yritti luoda sellaisen painovoimateorian, jossa valonnopeus säilyisi vakiona. Einsteinin aiemmassa painovoimateoriassa ei näin käynyt. Tämän hän toteutti siten, että kappaleen painava massa riippui gravitaatiopotentiaalista.


title: Gunnar Nordström

text: Tässä ensimmäisessä Nordströmin teoriassa oli puutteita, mutta Einsteinin kanssa käyty keskustelu johdatti Nordströmin uudenlaiseen painovoimateoriaan. Einstein oli hyvin kiinnostunut Nordströmin skalaariteoriasta, vaikka itse pysyttelikin tensoriteoreettisella puolella. Saksalaisessa luonnontieteilijätapaamisessa saman vuoden syyskuussa Einstein esitteli painovoimateorian senhetkistä tilaa ja käytti paljon aikaa Nordströmin teorian käsittelyyn. Einsteinin mukaan Nordströmin teoria oli ainoa, joka oli sekä konsistentti että toteutti Einsteinin hyvältä teorialta edellyttämän ekvivalenssiperiaatteen, energian ja impulssin säilymisen sekä antoi rajatapauksena suppeamman suhteellisuusteorian.


title: Gunnar Nordström

text: Ennen Einsteinin oman painovoimateorian kenttäyhtälöiden valmistumista keskusteltiin kilpailevien painovoiman teorioiden kokeellisesta varmentamisesta. Saksalainen tutkija Max Behacker ehti tehdä Nordströmin painovoimateorian mukaiset planeettojen ratalaskelmat vuonna 1913. Merkuriuksen perihelikiertymä jäi teoriassa liian pieneksi, ja kiertymä oli myös väärään suuntaan. Perihelikiertymä ei kuitenkaan tuon ajan fyysikoiden silmissä ollut yhtä merkittävä asia kuin se on nykyään. Vaikka teoria ei selitäkään oikein Merkuriuksen perihelikiertymää, siinä valon punasiirtymä menee oikein. Merkittävin ero Nordströmin ja Einsteinin teorioiden välillä on se, ettei Nordströmin teoria ennusta valon kaareutumista painovoimakentän kaareutumisen vaikutuksesta.


title: Gunnar Nordström

text: Einsteinin ja Nordströmin teoriat oli tarkoitus testata kokeellisesti vuonna 1914. Mittauksia lähdettiin tekemään Etelä-Venäjälle elokuussa 1914, mutta ensimmäinen maailmansota sotki suunnitelmat. Tutkimusryhmä kaapattiin. Vuosi oli kuitenkin hedelmällinen. Einstein ja hollantilainen A. D. Fokker laskivat Nordströmin tulokset uudestaan käyttäen differentiaaligeometriaa. Teorian liikeyhtälöt johdetaan epäeuklidisesta viivaelementistä variaatiomenetelmällä. Kenttäyhtälöt saadaan siten, että kaarevuusskalaari asetetaan verrannolliseksi energia-impulssitensorin jälkeen.


title: Gunnar Nordström

text: Nordströmin painovoimateoriaa pidettiin Einstein vuonna 1915 julkaisemasta yleisestä suhteellisuusteoriasta huolimatta sen merkittävänä kilpailijana. Tätä mieltä oli muun muassa Max von Laue. Kokeellinen osoitus Einsteinin teorian paremmuudesta tehtiin vuonna 1919, jolloin auringonpimennyksen aikana havaittiin valon kaareutuvan painovoiman vaikutuksesta. Tätä kaareutumista ei Nordströmin teoria ennustanut.


title: Gunnar Nordström

text: Nordström luopui lopullisesti painovoimateoriansa kehittelystä vuonna 1916. Samana vuonna hän alkoi kehitellä yhtenäisteoriaa, jossa hän yhdisti painovoiman, sähkömagnetismin ja kaiken materiaalin. Samanlainen ajatus samoihin aikoihin oli myös Gustav Miellä, Jun Ishiwaralla ja David Hilbertillä. Poikkeukselliseksi Nordströmin ajatuksen teki se, että hän laajensi neliulotteisen aika-avaruusmaailman lisäämällä siihen viidennen ulottuvuuden. Lisäulottuvuuden ansiosta Nordström sai yhdistettyä painovoiman ja sähkömagnetismin. Einstein oli tästäkin teoriasta innoissaan, mutta ei pystynyt soveltamaan sitä oikealla tavalla ja päätti etsiä ratkaisua toista kautta.


title: Gunnar Nordström

text: Kyseessä oli ilmeisesti ensimmäinen lisäulottuvuuksien avulla painovoimaa ja sähkömagnetismia yhdistämään pyrkinyt teoria. Nordströmin saavutukset on kuitenkin unohdettu, sillä yleisesti ensimmäisenä yhtenäisteoriana on pidetty Theodor Kaluzan tekemän ja Oskar Kleinin korjaaman työn pohjalta syntynyttä Kaluzan-Kleinin teoriaa. Syynä saattaa olla se, että Nordström julkaisi yhteensä kolme aihetta koskevaa julkaisua, joista kaksi Suomen tiedeseuran Öfversigt-sarjassa. Lisäksi Einstein viittasi tavallisesti Kaluzaan eikä Nordströmiin. Nykyään Nordströmin osallisuus useampiulotteiseen maailmaan on jossain määrin hyväksytty.


title: Gunnar Nordström

text: Hans Reissner, Hermann Weyl, Nordström ja G. B. Jeffery osoittivat ensimmäisinä, että Einsteinin yleinen suhteellisuusteoria mahdollistaa sähköisesti varattujen mustien aukkojen olemassaolon. Tätä kuvaava yleisen suhteellisuusteorian ratkaisu tunnetaan nykyisin Reissnerin–Nordströmin geometriana. Reissnerin-Nordströmin mustat aukot ovat sähköisesti varautuneita, mutta niillä ei ole lainkaan pyörimismäärää.


title: Gunnar Nordström

text: Reissnerin-Nordströmin mustissa aukoissa on havaittu olevan kaksi tapahtumahorisonttia. Mitä voimakkaampi sähkövaraus mustalla aukolla on. sitä lähempänä nämä tapahtumahorisontit ovat. Jos varaus on tarpeeksi suuri, voivat molemmat horisontit hävitä, jolloin jäljelle jää pelkkä singulariteetti (kts. Alaston singulariteetti). Useimmat fyysikot ovat tällaista tilannetta vastaan, eikä singulariteetti voi heidän mukaansa olla singulariteetti ”paljaana”. Kahden tapahtumahorisontin erikoisuutena on se, että molempien horisonttien ylityskohdissa aika ja avaruus ikään kuin vaihtavat paikkaa. Koska muutoksia on kaksi, jälkimmäisen horisontin toisella puolella aika ja avaruus muuttuvat takaisin normaaleiksi. Käytännössä tällaiset mustat aukot ovat mahdottomia, sillä mustilla aukoilla oletetaan olevan aina edes hieman pyörimismäärää. Tässä suhteessa Kerrin mustat aukot ovat mielenkiintoisempia tutkimuskohteita.


title: Gunnar Nordström

text: Varhaisesta kuolemastaan huolimatta Nordström ehti vaikuttaa suomalaiseen tieteeseen paljon. Nordströmin ruotsin- ja suomenkielisiä luentoja kuunteli suomalaisten matemaatikkojen ja fyysikkojen nuorempi sukupolvi. Nordströmin luennot ovat ilmeisesti vaikuttaneet siihen, että suomalainen fysiikan tutkimus on saavuttanut suhteellisen näkyvän aseman. Nordström oli pedagogina erittäin tunnollinen ja ehti julkaista Mellbergin fysiikan oppikirjan uudistetun laitoksen, sähköopin ja termodynamiikan oppikirjat. Nordström oli ex officio -opponenttina kahdessa väitöstilaisuudessa. Ensimmäinen oli Hjalmar Brotheruksen väitöstilaisuus vuonna 1912 ja toinen Jarl Axel Wasastjernan 1920. Molemmista tuli fysiikan professoreita.


title: Gunnar Nordström

text: Nordströmin kuoleman jälkeen kiinnostusta suhteellisuusteorioihin ylläpitivät Suomessa matemaatikko Rolf Nevanlinna sekä Gustaf Järnefelt ja Paul Kustaanheimo. Nordström omaksui nopeasti yleisen suhteellisuusteorian edellyttämän valmiuden differentiaaligeometriassa. Tämä oli kuitenkin ylivoimainen tehtävä suomalaisille kollegoille. Poikkeuksena oli Ernst Lindelöf.


title: Gunnar Nordström

text: Suomalaisessa tiedeyhteisössä kuitenkin muutamat henkilöt asettuivat suhteellisuusteoriaa vastaan. Karl F. Sundman ja Hjalmar Mellin torjuivat yleisen suhteellisuusteorian. Mellin liittyi myös Philipp Lenardin ja Johannes Starkin kampanjaan, jonka päämääränä oli jakaa fysiikka terveeseen arjalaiseen ja epäterveeseen juutalaiseen fysiikkaan. Jälkimmäiseen ryhmään kuuluivat suhteellisuusteoriat sekä Einstein, jonka kanssa Lenard oli aiemmin riidellyt.


title: Gunnar Nordström

text: Nordström kirjoitti 42-vuotisen elämänsä aikana 34 tieteellistä julkaisua. Luettelo kaikista Nordströmin julkaisuista on Eva Isakssonin ylläpitämällä sivustolla. Nordström työskenteli aktiivisesti vielä viimeisenä vuotenaan, mistä kertovat hänen viimeiseksi työkseen jääneen artikkelin viimeiset sanat: "Tässä johdettujen liikeyhtälöiden eräitä sovellutuksia aion tarkastella tulevassa kirjoituksessa." Tämä kirjoitus ei liene toteutunut.


title: Suuri paasto

text: Suuri paasto eli pääsiäispaasto on paastoaika ennen pääsiäistä.


title: Suuri paasto

text: Suuri paasto kestää varhaiskristilliseltä ajalta periytyvän tavan mukaan 40 vuorokautta. Esikuvana tämän pituiselle paastolle on ollut se, että Raamatun mukaan Jeesus vetäytyi ennen julkisen toimintansa aloittamista 40 päiväksi autiomaahan paastoamaan ja rukoilemaan.


title: Suuri paasto

text:
Eri kirkkokunnat kuitenkin laskevat sen alkamis- ja päättymisajan hieman eri tavalla.
Läntisissä kirkoissa, varsinkin katolisen kirkon latinalaisessa riituksessa se alkaa laskiaista seuraavana tuhkakeskiviikkona ja päättyy pääsiäislauantaina, nämä päivät mukaan luettuna. Täten se kestää todellisuudessa 46 vuorokautta, joista kuitenkin vähennetään välissä olevat 6 sunnuntaita, jotka eivät ole paastopäiviä. Myös luterilaisessa kirkkovuodessa nimitetään paastonajaksi samaa aikaa vuodesta, joskin paastoamisesta on käytännössä yleensä luovuttu. Suomalaisiinkin almanakkoihin on kuitenkin merkitty 1.–5. "paastonajan sunnuntait" (kuudes on palmusunnuntai).


title: Suuri paasto

text: Ortodoksisessa kirkossa suuri paasto kestää 40 vuorokautta alkaen jo laskiais- eli sovintosunnuntaita seuraavana maanantaina, ja sen lasketaan päättyvän palmusunnuntaita edeltävänä perjantaina. Sunnuntaipäivät lasketaan suuren paaston päiviksi, mutta palmusunnuntaita ja sitä edeltävää Lasaruksen lauantaita ei. Suuren paaston päiviin ei ortodoksisessa kirkossa lasketa myöskään pääsiäistä edeltävää "suurta viikkoa". Ortodokseille suuri viikko on silti ankaran paaston aikaa. Sen jälkeen koittaa pääsiäinen. Suurta paastoa edeltää noin neljän viikon mittainen valmistuskausi, jota nimitetään valmistusviikoiksi. Valmistusviikoilla ortodoksit valmistautuvat ruokapaastoon muun muassa vähentämällä eri ruokalajeja vähitellen.


title: Sokeritoukka

text: Sokeritoukka ("Lepisma saccharina") on pieni siivetön hyönteinen, joka kuuluu yli 300 miljoonaa vuotta vanhaksi arvioituun toukkasukahäntäisten hyönteislahkoon (Zygentoma). Se on yleinen ja kotioloissa suhteellisen harmiton kylpyhuoneiden vieras, joka on levinnyt lähes koko maapallolle. Sokeritoukat ovat hopeanhohtoisia, aikuisena noin yhden senttimetrin mittaisia taaksepäin suippenevia hyönteisiä, joiden päässä on kaksi pitkää tuntosarvea ja perässä kolme lyhyempää sukasta. Ne etsivät ravintoa pimeässä kosteissa tiloissa ja säntäävät pakoon, jos huoneeseen sytytetään valot.


title: Sokeritoukka

text: Sokeritoukat voivat syödä laajalti erilaisia elintarvikkeita ja materiaaleja, jotka sisältävät tärkkelystä, sokeria, selluloosaa tai proteiineja. Museoissa, arkistoissa ja muissa pitkäaikaissäilytystilanteissa ne voivat aiheuttaa vahinkoa kirjoille, papereille, tekstiileille ja muille erityisesti tärkkelystä sisältäville materiaaleille.


title: Sokeritoukka

text: Sokeritoukan ruumis on litteä ja suhteellisen pitkulainen, ja sen takapää suippenee huomattavasti. Täysikasvuisen yksilön ruumiin pituus ilman tuntosarvia ja takasukasia on 7–12 millimetriä. Hyönteistä peittävät hopeanhohtoiset suomut. Hyönteinen voi olla myös ruskehtava. Takapäässä on kolme sukasta, joista sokeritoukan tunnistaa parhaiten. Päässä on kaksi pitempää tuntosarvea, joiden lisäksi voi näkyä kaksi lyhyempää tuntosukasta. Tuntosarvet ja takapään sukaset voivat olla täysikasvuisen yksilön ruumiin mittaisia.


title: Sokeritoukka

text: Sokeritoukat käyvät läpi osittaisen muodonvaihdoksen, eli niiden elinkaari on kolmivaiheinen: muna- ja nymfivaiheet edeltävät hyönteisen kehittymistä täysikasvuiseksi. Vastakuoriutuneilla yksilöillä ei vielä ole suomuja, ja ne ovat väriltään valkeahkoja. Nuoret nymfit näyttävät samalta kuin täysikasvuiset, mutta ovat kooltaan pienempiä. Sokeritoukat kykenevät liikkumaan erittäin vikkelästi, yleensä lyhyin pyrähdyksin.


title: Sokeritoukka

text:
Sokeritoukat ovat levinneet laajalti. Niitä tavataan Euroopassa, Pohjois-Amerikassa, Australiassa, Tyynen valtameren saarilla, Japanissa ja muissakin osissa Aasiaa. Sokeritoukka on lähisukuisen uunitoukan ("Thermobia domestica") tavoin hyönteislahkonsa kosmopoliitti.
Sokeritoukat elävät lämpimässä ulkoilmassa kivien, kaarnan ja lehtijätteen alla, lintujen ja nisäkkäiden pesissä sekä muurahais- ja termiittikeoissa. Niitä löytyy usein myös ihmisasumuksista, joissa niitä pidetään haittaeläiminä. Sokeritoukkia voi eräillä seuduilla tulla kesäisin kuivan kauden alkaessa suuria määriä ihmisasumuksiin. Paanukattoiset puurakennukset ovat erityisen houkuttelevia sokeritoukille, koska ne voivat päästä sisälle paanujen ja muiden puurakenteissa olevien rakojen kautta. Sokeritoukat leviävät myös, mikäli niiden munia, poikasia, tai täysikasvuisia yksilöitä tuodaan taloon pahvilaatikoiden, huonekalujen, puutavaran, seinäpaperien ja muiden vastaavien esineiden mukana. Sokeritoukkia voi löytyä isoja määriä myös uusista rakennuksista, joissa vastikään muovilla eristetyt seinät ovat yhä kosteita tai joissa vastavaletut betonirakennelmat ja tuoreet puurakennelmat levittävät kosteutta ja joiden seinäpapereista sokeritoukat löytävät houkuttelevan ravinnonlähteen.


title: Sokeritoukka

text: Ihmisasumuksissa tavattavat sokeritoukat elävät kosteissa tiloissa, kuten viemärissä, keittiössä, kylpyhuoneissa ja kellareissa. Ne voivat pesiä laattojen alla ja putkistojen läheisyydessä. Kerrostaloissa sokeritoukat voivat kulkea putkien läpivientien kautta asunnosta toiseen. Vaikka sokeritoukkien kerrotaan kykenevän kulkemaan hajulukkojen lävitse, ne eivät yleensä tule taloihin viemärien kautta. Ne eivät myöskään kykene nousemaan ylös pystysuoria sileitä pintoja, joten niitä tavataan usein kylpyammeista ja pesualtaista, jonne ne ovat joutuneet etsiessään ruokaa. Parhaiten ne viihtyvät lämpimissä paikoissa, joissa on korkea ilmankosteus. Optimaaliset olosuhteet ovat noin 25–30 °C:n lämpötila ja 75–95 prosentin ilmankosteus. Sokeritoukat etsivät ravintoa pimeässä ja pakenevat, mikäli huoneeseen sytytetään valot äkillisesti tai liikutellaan esineitä, joiden alla ne piileskelevät. Ne viihtyvät rakennusten raoissa, listojen alla, kaappien ja penkkien takana, lattiapintojen alla ja vastaavissa tiloissa, joissa kosteus, lämpötila ja ruokavarastot ovat optimaalisimmillaan. Ne voivat selviytyä sellaisissa olosuhteissa kauankin, vaikka huoneisto olisi muuten kuiva ja ilmastoitu.


title: Sokeritoukka

text: Muiden toukkasukahäntäisten tavoin sokeritoukkien parittelu on monimutkaista. Sukupuolet eivät parittele suoraan, vaan siittiöt välittyvät ulkoisesti ja epäsuorasti naaraaseen. Aluksi uros houkuttelee naarasta pariutumisliikkeillä, joihin kuuluu tuntosarvien kosketus naaraaseen ja pään heiluttaminen. Tämän jälkeen uros asettaa tuottamansa spermatoforin suoraan maahan. Sitten se tuottaa rihmoja, joiden avulla se ohjaa naaraan vähitellen kosketuksiin spermatoforin kanssa. Jotta spermatofori ei kuivuisi, urokset laskevat sen useimmiten kostealle alustalle, ja pariutumisaikaan voidaankin nähdä lukuisten täysikasvuisten yksilöiden kerääntyneen kosteisiin paikkoihin.


title: Sokeritoukka

text: Hyönteinen munii rakennusten rakoihin, listojen taakse, laattojen ja lattiapinnoitteiden alle tai suoraan elintarvikkeisiin. Sokeritoukat keräytyvät päiväsaikaan samoihin paikkoihin lepäämään, ja tällöin naaraat yleensä laskevat munansa. Molempien sukupuolten erittämät feromonit antavat impulssin kerääntymiselle samoihin paikkoihin. Yhteenkerääntyminen auttaa myös pitämään ilmankosteuden ja lämpötilan munien ja nuorten nymfien kehittymiselle ihanteellisena. Naaraat munivat munansa pieniin ryhmiin muutamista munista noin 50 munaan asti. Munat ovat noin 0,5 millimetrin kokoisia, valkeahkoja ja ovaalinmuotoisia. Naaras voi munia useammassa erässä viikkojen ajan.


title: Sokeritoukka

text: Suotuisissa olosuhteissa munat voivat kehittyä kahdessa viikossa, mutta kuoriutumiseen voi mennä kaksikin kuukautta. Kehittymisnopeus riippuu lämpötilasta.


title: Sokeritoukka

text: Kuoriutumisen jälkeen nymfivaiheessa olevat yksilöt käyvät läpi kahdeksan kuorenvaihtoa, ennen kuin niistä tulee täysikasvuisia ja sukukypsiä. Aluksi nymfit ovat valkeahkoja ja muuttuvat kuorenvaihtojen myötä hopeanvärisiksi. Ensimmäisen kuorenvaihdon aikana ne ovat noin 0,8 millimetrin mittaisia. Täysikasvuisuuden saavuttamiseen menee noin viidestä kuuteen kuukautta normaaleissa lämpötila- ja kosteusolosuhteissa. Monista muista hyönteisistä poiketen aikuinen yksilö jatkaa kuorenvaihtoaan sukukypsyyden saavuttamisen jälkeenkin ja voi elinaikanaan vaihtaa kuortaan jopa 20–50 kertaa. Kuorenvaihdon yhteydessä toukat voivat myös kasvattaa uudelleen menetettyjä raajoja tai tuntosarvia. Sokeritoukkanaaraat elävät tyypillisesti 2–8 vuotta.. Ne voivat elinaikanaan munia 20–100 munaa.


title: Sokeritoukka

text: Sokeritoukkakannat kehittyvät suhteellisen hitaasti, koska yksilöt kehittyvät sukukypsiksi hitaasti eivätkä ne muni suuria määriä.


title: Sokeritoukka

text: Sokeritoukat pysyttelevät pääasiassa löytämänsä ravinnonlähteen läheisyydessä. Ravinnoksi käy lähes mikä tahansa tärkkelyspitoinen aine. Sokeritoukat syövät leivänmuruja, jauhoja, kuivattua lihaa, ja niitä voi löytää muropaketeistakin. Sokeritoukat kykenevät myös hajottamaan selluloosaa. Tapettiliima, kirjojen sidontaan käytetty liima, homeinen paperi ja valokuvat maistuvat sokeritoukille. Ne voivat myös tehdä reikiä likaisiin tekstiileihin, nahkaan, kumiin ja synteettisiin materiaaleihin. Ihmisestä pudonneet hiukset, ihokarvat, ihosolukko ja lika ovat sokeritoukkien ruokaa kylpyhuoneissa. Sokeritoukkien runsaus voi olla merkki huoneiston kosteusvauriosta, koska sokeritoukat syövät myös homesienten rihmastoa ja itiöitä. Sokeritoukat käyttävät usein proteiinilähteinään muiden kuolleiden hyönteisten raatoja. Ne voivat syödä myös oman lajinsa tyhjiä kuoria tai jopa toisia vahingoittuneita lajitovereitaan. Yksilö voi selvitä jopa vuoden ilman ravintoa.


title: Sokeritoukka

text: Vaikka sokeritoukkien luonnollisia vihollisia tunnetaan varsin vähän, ainakin sisätiloissa viihtyvä hämähäkkijuoksijainen ja eräät hämähäkit saattavat käyttää sokeritoukkia ravinnokseen.


title: Sokeritoukka

text: Hämähäkkijuoksijaiset ja sokeritoukat viihtyvät hyvin samankaltaisissa elinympäristöissä: ne liikkuvat pimeässä kosteissa paikoissa kuten kellareissa. Hämähäkkijuoksijainen surmaa saaliinsa ruiskuttamalla siihen pienen määrän myrkkyä.


title: Sokeritoukka

text:
Kotioloissa sokeritoukkien aiheuttama haitta ihmisille ja omaisuudelle on yleensä vähäistä ja lähinnä esteettistä. Lisääntymisen hitauden vuoksi niiden määrä pysyy useimmiten alhaisena, eikä niitä ehdi syntyä kiusaksi asti. Toisaalta hyönteistä voi olla vaikea hävittää täysin rakennuksista, ja eläinten kuorien jäänteet voivat suurina määrinä aiheuttaa allergiaa sekä vaikuttaa ihrakuoriaisten lisääntymiseen. Sairaaloissa sokeritoukat saattavat toimia taudinlevittäjinä faaraomuurahaisten tavoin. Sokeritoukat voivat aiheuttaa vahinkoa syömällä proteiini-, sokeri- tai tärkkelyspitoisia ruokia ja materiaaleja.
Museoissa, arkistoissa ja muissa dokumenttien ja materiaalien pitkäaikaissäilytystiloissa sokeritoukat voivat aiheuttaa vahinkoa museoesineille, postimerkkikokoelmille, eräille tekstiileille kuten silkille ja eräille muuntokuiduille, kuten viskoosille, sekä vanhoille kirjoille, jos ne saavat toimia häiriöttä pidempiä aikoja. Vanhassa paperissa ja paperiliimassa on tyypillisesti runsaasti sokeritoukalle kelpaavaa tärkkelystä.


title: Sokeritoukka

text: Sokeritoukkien aiheuttamat vauriot ovat helposti tunnistettavia. Paperisivujen vaurioituneet reunat ovat hyvin epäsäännöllisiä. Koska sokeritoukan leuat ovat pienet, se pysyttelee paperin päällä nakerrellen sen pintaa vähitellen ja epäsäännöllisesti. Joillakin alueilla paperiin tulee epäsäännöllisiä reikiä, kun taas joillakin alueilla paperi on ohentunut tai vain painomuste paperin pinnasta on hävinnyt. Kirjan vaurioituneiden sivujen väriläikät aiheutuvat usein syötyihin alueisiin leviävistä sienikasvustoista. Kirjankansien ja päällysmateriaalien vauriot ovat epäsäännöllisen muotoisia. Suuret sokeritoukkakannat voivat aiheuttaa useita reikiä paperimateriaaleihin. Kirjan sidontamateriaalissa,voi olla niin ikään epäsäännöllisiä ohentumia. Sokeritoukkien ulosteet, joita kerääntyy ravinteina käytettyjen paperien pinnoille, ovat pieniä, tummia, pellettimäisiä, helposti hajoavia, pölymäisiä ja valossa hieman kimaltavia. Ne tarttuvat helposti kiinni useimpiin pintoihin.. Vaurioituneissa tekstiileissä voi olla keltaisia läikkiä, kuoria tai ulosteita.


title: Sokeritoukka

text: Suorien vaurioiden lisäksi sokeritoukkainvaasion toteamiseksi voidaan käyttää kahdenlaisia ansoja. Toukkia voidaan houkutella jauhoja sisältäviin maljoihin, joihin ne pääsevät kiipeämään ulkoreunalla olevaa teippiä pitkin. Pudottuaan maljaan ne eivät pääse kiipeämään takaisin. Muun muassa torakoiden tarkkailuun käytetyt tahmeat ansat soveltuvat myös sokeritoukkien pyydystämiseen ja niiden leviämisreittien toteamiseen.


title: Sokeritoukka

text: Sokeritoukat tarvitsevat yli 60 % ilmankosteuden elinkaarensa täyttämiseksi, joten eräs yksinkertainen ratkaisu niiden torjuntaan on lämpötilan nosto huonetilan kuivaamiseksi ja ilmastoinnin parantaminen. Ilmankosteuden laskiessa ne häviävät yleensä itsestään. Jopa kylpyhuoneissa lattialämmitys ja koneellinen ilmanvaihto voivat tuoda hyvän tuloksen. Kuivaamisen tulee jatkua pitkiä aikoja, jotta kaikista yksilöistä päästään eroon. Kaikki kosteusvauriot on korjattava ja kosteuslähteet poistettava. Huoneistojen siivouksessa imurointia kannattaa suosia ja välttää lattioiden vesipesua. Mikäli lattioita pestään usein vedellä, voi sokeritoukille jäädä helposti jäljelle suotuisia olosuhteita rakenteiden rakoihin. Imuroinnin jälkeen on tärkeää tuhota pölypussien sisältö, jotta eläimet eivät leviä sieltä takaisin. Rakenteiden raot ja muut eläimelle tyypilliset piilopaikat kannattaa mahdollisuuksien mukaan tilkitä, jolloin niiden elintila vähenee. Lämpötilan nousu yli 44,4 °C:n tai lasku alle 0 °C:n tappaa nymfivaiheessa olevat hyönteiset. Lämpötilan alentaminen alle 15 °C:n hidastaa sokeritoukkien lisääntymistä yleisemminkin. Sokeritoukat välttävät yleensä villaa.


title: Sokeritoukka

text: Katon kautta leviäviä sokeritoukkia torjutaan välikaton ilmanvaihdon parantamisella, koska se estää kosteuden kertymisen kattorakenteisiin. Puupäällysteiset paanukatot, joiden alla on vanerirakenteita tai tervapaperia, ovat erityisen houkuttelevia. Kattojen yläpuolelle ulottuvien puunoksien poisto voi myös vähentää kosteuden kertymistä kattoon ja parantaa ilmanvaihtoa. Lämpimillä alueilla ovissa ja ikkunoissa olevat raot kannattaa tilkitä, jotta hyönteiset eivät pääse ulkoa sisälle. Sokeritoukkien saastuttamissa huoneissa olevat laatikot, huonekalut, pahvipakkaukset ja muut vastaavat esineet on tutkittava.


title: Sokeritoukka

text: Pitempään varastoitavat mahdolliset ravinnonlähteet kuten vanhat kirjat, paperit, tärkkelyspitoiset materiaalit ja pahviaskit kannattaa sijoittaa tiiviisiin muovisäiliöihin. Kirjoista ja dokumenteista sokeritoukkia voidaan hävittää myös laittamalla esineet mikroaaltouuniin, jossa niitä tulee säteilyttää 30–60 sekuntia. Menetelmä ei sovi tiettyjä värejä sisältäville tai kovin heikkokuntoisille kirjoille tai dokumenteille.


title: Sokeritoukka

text: Kemiallisesti sokeritoukkia voidaan torjua hyönteismyrkyillä, kuten aerosoleilla, muurahaissirotteilla tai erityisesti sokeritoukkien torjuntaan suunnatuilla sirotteilla. Aineet sisältävät yleensä pyretroideja tai boorihappoa. Useimmiten kemiallista torjuntaa tarvitaan lähinnä vain suuriksi kasvaneisiin kantoihin, jolloin on samalla tärkeää käsitellä niiden piilopaikat. Sirotteiden ja ansojen yhteiskäytöllä voidaan vähentää hyönteisten määriä tilanteissa, joissa fysikaalisia olosuhteita on hankala helposti muuttaa sokeritoukille epäsuosiollisiksi. Sirotteita käytettäessä on samalla alennettava ilmankosteutta. Aerosolisuihkeita voidaan käyttää lattiapintojen, seinäkoristeiden, laatikostojen taustojen, huonekalujen alustojen, rakennelmien rakojen ja ullakoiden lattioiden ja kattojen käsittelyyn. Rakennusten ulkopuolella voidaan käsitellä räystäät, varastorakennukset ja kukkapenkkirakennelmat. Kemiallisen torjunnan tehon toteamiseen voidaan tarvita aikaa kymmenestä päivästä kahteen viikkoon, koska piileskelevien hyönteisten on ensin oltava kontaktissa torjunta-aineeseen.


title: Sokeritoukka

text: Jo vanhimmiksi arvioidut fossiloituneet primitiiviset siivettömät hyönteiset muistuttivat suuresti nykyisiä toukkasukahäntäislajeja, kuten sokeritoukkia. Sokeritoukan kaltaisia lajeja sisältäviä fossiileja on löydetty joitakin harvoja noin 395 miljoonaa vuotta vanhaksi ajoitetusta kiviaineksesta Skotlannista, New Yorkista ja Quebecista. Vaikka nämä löydökset on ajoitettu devonikauden puolivälin tienoille, asiantuntijat uskovat ensimmäisten sokeritoukan kaltaisten hyönteislajien ilmaantuneen siluurikauden lopulla, noin 415 miljoonaa vuotta sitten. Niiden arvioidaan olleen olemassa esimerkiksi jo kauan ennen torakoita.


title: Sokeritoukka

text:
Aiemmin toukkasukahäntäiset luettiin samaan kolmisukahäntäiset-lahkoon siimahäntäisten ("Microcoryphia" (tai "Archaeognatha") kanssa. Ne on helpoin erottaa siitä, että siimahäntäiset hyppivät, toukkasukahäntäiset voivat liikkua vain juosten.
Toukkasukahäntäisten lahkon lajeja tunnetaan kosmopoliitin sokeritoukan lisäksi ainakin 120 lajia, ja jotkin muutkin niistä ovat mieltyneet ihmisasumuksiin. Toinen Suomessakin tavattava laji on uunitoukka, jonka ruumis on täysikasvuisena noin 8 millimetrin mittainen. Pohjois-Amerikassa tunnettuja saman "Lepismatidae"-heimon lajeja ovat muun muassa "Ctenolepisma longicaudata" ("urban silverfish") ja "Ctenolepisma quadriseriata". Australiassa tunnetaan kotioloissa viihtyvän sokeritoukan ohella hyvin luonnossa elävä "Acrotelsella devriesiana" -laji.


title: Detroit Red Wings

text: Detroit Red Wings on Detroitista, Michiganin osavaltiosta kotoisin oleva yhdysvaltalainen jääkiekkoseura, joka pelaa NHL:ssä. Seura perustettiin vuonna 1926, ja se on historiansa aikana tunnettu myös nimillä Detroit Cougars (1926–1930) ja Detroit Falcons (1930–1932). Se kuuluu Boston Bruinsin, Chicago Blackhawksin, Montreal Canadiensin, New York Rangersin ja Toronto Maple Leafsin ohella niin sanottuun Original Six -ryhmään eli joukkueisiin, jotka olivat mukana jo ennen liigan laajenemista vuonna 1967. Se pitää hallussaan pisintä kotivoittoputkea, jonka pituus on 23 voittoa.


title: Detroit Red Wings

text: Seuran värit ovat punainen ja valkoinen, ja se pelaa kotiottelunsa 20 000 -paikkaisella Little Caesars Arenalla. Nykyinen päävalmentaja on Jeff Blashill.


title: Detroit Red Wings

text: Detroit Red Wings on mestaruuksissa mitattuna liigan kolmanneksi menestyksekkäin seura: se on voittanut mestaruuden yhteensä yksitoista kertaa vuosina 1936, 1937, 1943, 1950, 1952, 1954, 1955, 1997, 1998, 2002 ja 2008. Seuran tunnetuin pelaaja kautta aikain on eittämättä Gordie Howe, jonka ammattilaiskiekkoura on kestoltaan ja tilastojen valossa NHL:n näyttävimpiä.


title: Detroit Red Wings

text: Kaudella 2008–2009 joukkue varmisti toisen kerran peräkkäin paikkansa finaalissa, mutta hävisi viimeisessä finaaliottelussa Pittsburgh Penguinsille. Joukkue on myös hyvin suosittu median keskuudessa ja Detroitin kaupunki on saanut joukkueen menestyksen myötä lempinimen "Hockeytown", ja sama teksti lukee Little Caesars Arenan aloitusympyrässä.


title: Detroit Red Wings

text: Red Wingsillä on farmisopimus AHL-seura Grand Rapids Griffinsin ja ECHL-seura Toledo Walleyen kanssa.


title: Detroit Red Wings

text: Detroit perustettiin 1926 ja se liittyi samana vuonna liigaan. Koska silloin Detroitissa ei vielä ollut hallia, seura pelasi ensimmäisen kautensa Windsorissa. Seuraavalla kaudella joukkue siirtyi Detroitin Detroit Olympia -halliin. Joukkue selvisi ensimmäistä kertaa pudotuspeleihin 1929, mutta seura kaatui Toronto Maple Leafsia vastaan käydyssä sarjassa ja vuonna 1930 seuran nimi vaihtui Falconsiksi. Vuonna 1932, monen epäonnistuneen kauden jälkeen, uusi omistaja James E. Norris nimesi joukkueen Red Wingsiksi. Joukkue pääsikin finaaliin asti 1934, mutta Chicago voitti finaalisarjan neljässä pelissä. Detroit voitti historiansa ensimmäisen mestaruuden 1936, kun se voitti Toronton neljässä pelissä. Heti seuraavalla kaudella joukkue juhli taas mestaruutta.


title: Detroit Red Wings

text: Joukkue menestyi tuplamestaruuden jälkeen hyvin ja esiintyi useasti pudotuspeleissä.


title: Detroit Red Wings

text: Detroit voitti 1950 jälleen mestaruuden, kun Pete Babando teki voittomaalin seitsemännessä pelissä toisessa jatkoaikaerässä New York Rangersia vastaan. Kaudella 1951-52 joukkue tippui Montrealia vastaan konferenssinfinaalissa. Ensi kaudella joukkue voitti viidennen Cupinsa ja joukkueen avainhahmoina toimivat Gordie Howe, Ted Lindsay sekä tulokasmaalivahti Terry Sawchuk. Seuraavan kauden pudotuspeleistä putoamisen jälkeen Detroit voitti vielä kaksi kertaa Montrealin finaaleissa. Joukkue menestyi hyvin ja pääsi monina vuosina pudotuspeleihin. Kauden 1966-1967 jälkeen alkoi joukkueen huono menestys, joka jatkui aina 1980-luvulle saakka.


title: Detroit Red Wings

text: Detroit varasi vuonna 1983 Steve Yzermanin, josta tuli seuran johtohahmo. Yzerman toimi joukkueen kapteenina vuodet 1986 - 2006, ja päätti uransa 3. heinäkuuta 2006. Seura kuului pitkään 80-luvulla mestarisuosikkeihin, mutta joukkue joutui harmistumaan aina pudotuspeleissä. Lopulta 1997 odotettu mestaruus tuli, kun Detroit voitti Philadelphia Flyersin suoraan neljässä pelissä. Heti seuraavalla kaudella joukkue juhli jälleen mestaruutta, ja takavuosien pimento vaihtui viimein menestykseen. Tämän jälkeen Detroit teki sopimuksia monen supertähden kanssa varmistaakseen paikkansa huipulla myös tulevaisuudessa. Seura varasi vahvuuksiinsa muun muassa Nicklas Lidströmin, josta tuli Red Wingsin johtava kapteeni ja ykköspuolustaja.


title: Detroit Red Wings

text: Detroit on menestynyt tasaisesti viimeiset 15 vuotta. Joukkue on voittanut 4 mestaruutta ja esiintynyt monesti pudotuspeleissä. Seura on päässyt viimeisen 24 kauden aikana jokaisella kaudella pudotuspeleihin ja on tällä tavalla menestynein seura. Detroit menestyi hyvin myös kaudella 2011-2012 ja sitä pidettiin yhtenä mestarisuosikeista mutta niin ei käynyt Los Angeles Kingsin viedessä Stanley Cupin. Detroit on voittanut kuudesti NHL:n runkosarjassa eniten pisteitä saavuttaneelle seuralle myönettävän Presidents' Trophyn; useammin kuin mikään muu joukkue.


title: Detroit Red Wings

text: Kaiken kaikkiaan Detroitilla on yksitoista Stanley Cup -voittoa, ja näin ollen se on mestaruuksissa mitattuna liigan kolmanneksi menestyksekkäin seura heti Toronto Maple Leafsin ja Montreal Canadiensin jälkeen.


title: Detroit Red Wings

text:
Detroitin faneilla on pudotuspelien aikaan tapana heittää mustekala jäälle tuomaan onnea. Traditio alkoi 1952.
"Pelinumero, pelaaja (jäädytysvuosi)"* Jäädytettiin samassa ottelussa.


title: Detroit Falcons

text: Detroit Falcons voi tarkoittaa seuraavia joukkueita:


title: Formaatti (kuvataide)

text:
Formaatti (ranskan sanasta "format" ’koko, arkkikoko, paperikoko’) tarkoittaa kuvan muotoa ja kokoa tai standardia, joiden mukaan nämä määritellään. Suorakaiteen muotoisesta kuvasta puhuttaessa formaatti tarkoittaa siis kuvan korkeuden ja leveyden välistä suhdetta sekä pinta-alaa. Kuvaformaatti voi tarkoittaa myös pelkästään korkeuden ja leveyden välistä suhdetta määrittelemättä kuvan kokoa; näin erityisesti elokuvista, televisiosta ja valokuvauksesta puhuttaessa.
Kuvan koko ilmoitetaan tavallisesti sentteinä tai tuumina, harvoin millimetreinä siten, että ensin on korkeus ja sitten leveys, esimerkiksi 81,5×54 cm. Ilmoitettaessa kuvan koko pikseleinä kirjataan ensin leveys ja sitten korkeus, esimerkiksi 1 600×1 200 px.


title: Formaatti (kuvataide)

text: Historian kuluessa maalaustaiteen genret eli lajityypit saivat vakiintuneet formaattinsa. Sivujen suhde länsimaisessa taiteessa on yleensä seuraava eri genreissä:


title: Formaatti (kuvataide)

text: Muotokuvan ja maiseman sivusuhteita on tapana sanoa myös "vaakakuvaksi" ja "pystykuvaksi". Maalaustaiteen formaatit eivät tavallisesti noudata arkkikokojen vakiintuneita standardeja, kuten A-sarjan paperikoot. Vaikka esimerkiksi maalausten kiilakehyksiä saatetaan myydä valmiiksi mitattuina muotokuvalle, asetelmalle, maisemalle ja merimaisemalle, vain akateemisessa taiteessa formaatit määriteltiin matemaattisen tarkasti. Maalauksen aihe määrittelee tavallisesti sen formaatin.


title: Formaatti (kuvataide)

text: Pientä maalausta länsimaisessa taiteessa kutsutaan miniatyyrimaalaukseksi. Suuria, usein historiallisia tai ajankohtaisia aiheita käsitteleviä maalauksia saatettiin aikoinaan esittää yleisölle Euroopan suurkaupungeissa. Tällaista suurta, kuuluisaa maalausta, kuten Théodore Géricaultin "Medusan lauttaa" (1818–1819) kutsuttiin joskus nimellä "grande machine" (”suuri kone”). Maalausten koot olivat yleensä pienehköjä ja keskisuuria länsimaisessa taiteessa, mutta toisen maailmansodan jälkeen suuret maalauskankaat yleistyivät amerikkalaisen abstraktin ekspressionismin myötä.


title: Formaatti (kuvataide)

text: Itä-Aasian taiteessa formaattien traditio on erilainen kuin Euroopassa. Formaatti sitoutui myös maalausalustaansa. Riippuvalle rullalle maalatun maiseman formaatti voi olla voimakkaasti pystysuuntainen ja sermille maalatun vaakasuuntainen. Itä-aasialaisessa traditiossa maalaustaiteen teoksia ei esitetä koskaan pitkiä aikoja. Niitä näytetään lyhytkestoisissa tilaisuuksissa, jonka jälkeen ne laitetaan varastoon.


title: Formaatti (kuvataide)

text: Albumit – Albumit koostuvat suhteellisen pienistä, neliön, suorakaiteen tai viuhkan muotoisista maalauksista tai kalligrafiasta, jotka on kiinnitetty omille sivuilleen ja sitten kootaan kirjamaiseksi rakenteeksi, jota katsotaan oikealta vasemmalle.


title: Formaatti (kuvataide)

text: Viuhkat – Kiinassa käytettiin perinteisesti ovaalinmuotoisia viuhkoja. Taitetut viuhkat arvellaan kehitetyn Japanissa ja Koreassa ja tuodun Kiinaan luultavasti Ming-dynastian aikana. Näiden viuhkojen pinnat on usein koristeltu pienillä maalauksilla tai kalligrafisilla kuvioilla.


title: Formaatti (kuvataide)

text: Käsirullat – Käsirullia käytetään vaakasuuntaisiin maalauksiin ja kalligrafiaan. Vaikka museoissa ne esitetään täysin aukinaisina, tätä formaattia katseltiin perinteisesti vaihe vaiheelta, noin puoli meträ kerrallaan rullaten auki ja kiinni, edeten oikealta vasemmalle.


title: Formaatti (kuvataide)

text: Riippuvat rullat () – Tätä formaattia käytetään pystysuuntaisiin sommitelmiin. Valmis kuva kiinnitetään paperitaustaan ja kehystetään koristeellisin silkkiboordauksin.


title: Formaatti (kuvataide)

text: Sermit – Kiinteät sermit olivat yleensä suuria paneleja ja alustoja suurten maalausten esittämiseen Kiinassa. Sekä kiinteitä että taivutettuja sermejä vietiin Japaniin ja Koreaan Aasian mantereelta. Taivutettu formaatti liittyy läheisesti Japanin taiteeseen, jossa niitä on käytetty sekä ulkona että sisällä ainakin Heian-kaudelta Momoyama-kaudelle. Taivutetut sermit valmistetaan tavallisesti pareissa ja niissä voi olla jopa kahdeksan paneelia, vaikkakin kuusipaneeliset ovat tavallisimpia.


title: Formaatti

text: Formaatti tarkoittaa seuraavia:


title: Hallintovaliokunta

text: Hallintovaliokunta (HaV) on yksi eduskunnan valiokunnista. Sen tehtävänä on käsitellä julkisen sektorin hallintoon liittyviä asioita, esimerkiksi laatia mietintö valtioneuvoston tai kansanedustajien hallintoasioita koskevista lakiesityksistä. Valiokunnan käsittelemät aiheet kattavat julkisen sektorin hallinnon valtionhallinnosta kunta-asioihin sekä esimerkiksi poliisiasiat, rajavartiolaitosta koskevat asiat, pelastustoimen, väestöhallinnon, valtion henkilöstöpolitiikan, ulkomaalaisasiat ja kirkollisasiat.


title: Hallintovaliokunta

text: Esimerkkejä hallintovaliokunnan käsittelemistä asioista:


title: Hallintovaliokunta

text: Hallintovaliokunnassa on 17 jäsentä ja 9 varajäsentä. Jäsenet ovat kansanedustajia. Valiokunnan sihteeri on valiokuntaneuvos Ossi Lantto.


title: Hallintovaliokunta

text: Valiokunta kokoontuu neljä kertaa viikossa.


title: Sivistysvaliokunta

text: Sivistysvaliokunta (SiV) on yksi eduskunnan valiokunnista. Sen tehtävänä on käsitellä kulttuuria ja taidetta, tiedettä ja tutkimusta sekä opetusta ja koulutusta koskevat asiat, esimerkiksi laatia mietintö valtioneuvoston tai kansanedustajien näitä aiheita koskevista lakiesityksistä. Valiokunnan käsittelemiin aiheisiin kuuluvat lisäksi myös nuorisotyötä, tekijänoikeuksia ja opintotukea koskevat asiat.